text:
హార్వర్డ్ యూనివర్సిటీ ఇస్లామీకరణను రుజువుచేసే అధ్యయనం చేసిందని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
July 11, 2023
ప్రపంచంలోని ఏదైనా దేశ జనాభాలో ముస్లింల వాటా 16% దాటినట్లైతే వంద లేదా నూటయాభై ఏళ్ల లోపు దశలవారీగా ఆ దేశం ఇస్లామిక్ దేశంగా మారుతుందని హార్వర్డ్ యూనివర్సిటీ చేసిన అధ్యయనంలో వెల్లడైందని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: ఏదైనా దేశ జనాభాలో ముస్లింల వాటా 16% దాటినట్లైతే వంద లేదా నూటయాభై ఏళ్ల లోపు దశలవారీగా ఆ దేశం ఇస్లామిక్ దేశంగా మారుతుందని హార్వర్డ్ యూనివర్సిటీ చేసిన అధ్యయనంలో రుజువైంది.
ఫాక్ట్: హార్వర్డ్ యూనివర్సిటీ ఇటువంటి అధ్యయనం చేసిందని చెప్పడానికి ఎటువంటి ఆధారాలు లేవు. వైరల్ పోస్టులోని సమాచారం కనీసం 2008 నుంచి సరైన నిర్ధారణ లేకుండా ప్రచారంలో ఉంది. కావున పోస్టులో చేయబడ్డ క్లెయిమ్ తప్పు.
ముందుగా, హార్వర్డ్ యూనివర్సిటీ అధికారిక వెబ్‌సైట్లో వైరల్ పోస్టులో చెప్పబడిన విషయం గురించి ఏదైనా పరిశోధన జరిగిందా అని వెతకగా మాకు ఎటువంటి సమాచారం లభించలేదు.
అలాగే వివిధ పరిశోధనా వెబ్‌సైట్లు మరియు మీడియాలో కూడా ఎక్కడ దీని గురించి ప్రస్తావన లేదు. ఇక పోస్టులో ఉన్న సారాంశాన్ని ఇంగ్లీషులోకి అనువదించి వెతకగా, ఇదే సమాచారంతో ఉన్న వ్యాసం 2008లో ప్రచురించిన ఒక బ్లాగులో ఉన్నట్లు గుర్తించాం. అయితే ఈ సమాచారం డాక్టర్ పీటర్ హమ్మాన్డ్ రాసిన “Slavery, Terrorism & Islam” అనే పుస్తకం నుంచి తీసుకోబడిందని పేర్కొన్నారు.
అమెజాన్ వెబ్‌సైట్లో అందుబాటులో ఉన్న ఈ పుస్తకాన్ని యొక్క తాజా ముద్రణను పరిశీలించగా, వైరల్ పోస్టులో చెప్పబడిన సమాచారం ఈ పుస్తకంలో కూడా లేదని గుర్తించాం. అయితే ఈ పుస్తకంలో ముస్లింల గురించి మరియు ఇస్లామీకరణ గురించి రచయిత డాక్టర్ పీటర్ హమ్మాన్డ్ తీవ్ర విమర్శలు చేయడం జరిగింది.
చివరిగా, దేశ జనాభాలో ముస్లింల వాటా 16% దాటినట్లైతే వంద లేదా నూటయాభై ఏళ్ల లోపు దశలవారీగా ఆ దేశం ఇస్లామిక్ దేశంగా మారుతుందని హార్వర్డ్ యూనివర్సిటీ అధ్యయనం చేసిందని చెప్పడానికి ఎటువంటి ఆధారాలు లేవు.


text:
నాథూరామ్ గాడ్సే కాంగ్రెస్ సభ్యుడు అనడానికి ఎటువంటి ఆధారాలు లేవు - FACTLY
Sai Krishna Muthyanolla
February 1, 2024
గాంధీని హత్య చేసిన గాడ్సే కాంగ్రెస్ సభ్యుడు అని, హత్య తరువాత కాంగ్రెస్‌పై విచారణ ఎందుకు జరగలేదు? హత్య జరిగిన వెంటనే గాంధీని ఆసుపత్రికి తరలించకుండా బిర్లా హౌసులో ఎందుకు ఉంచారు అని ప్రశ్నిస్తూ సోషల్ మీడియాలో ఒక పోస్టు షేర్ చేస్తున్నారు. దీని వెనుక ఉన్న వాస్తవం ఏంటో ఈ కథనం ద్వారా తెలుసుకుందాం.
క్లెయిమ్: గాంధీని హత్య చేసిన నాథూరాం గాడ్సే కాంగ్రెస్ సభ్యుడు. గాంధీపై హత్యాయత్నం జరిగిన వెంటనే ఆసుపత్రికి తరలించకుండా బిర్లా హౌస్‌కు తరలించారు.
ఫాక్ట్(నిజం): గాంధీ బిర్లా హౌస్ నుంచి లాన్‌కు వెళ్తుండగా కాల్పులు జరిగాయి. అప్పుడు గాంధీని బిర్లా హౌస్‌లోకి తీసుకెళ్లిన అరగంట తర్వాత చనిపోయాడు. గాడ్సే ఆత్మకథ  అయిన ‘వై ఐ కిల్డ్ గాంధీ’ అనే పుస్తకంలో తాను ఆర్ఎస్ఎస్ సంస్థలో చేరినట్టు స్వయంగా రాశాడు. జీ.డీ. ఖోస్లా, తన పుస్తకం ‘ది మర్డర్ ఆఫ్ ది మహాత్మా’లో గాడ్సే తన 22వ సంవత్సరంలో RSSలో చేరాడని రాశాడు. ఫ్రంట్‌లైన్ మ్యాగజైన్‌కి ఇచ్చిన ఇంటర్వ్యూలో నాథూరామ్ గాడ్సే సోదరుడు గోపాల్ గాడ్సే కూడా గాడ్సే RSSని విడిచిపెట్టలేదని తెలిపారు. కావున, పోస్టులో చేసిన క్లెయిమ్ తప్పుదోవ పట్టించే విధంగా ఉంది.
పోస్టులో చేసిన క్లెయిమ్ గురించి కీ వర్డ్స్ ఉపయోగిస్తూ ఇంటర్నెట్లో వెతికితే, గాంధీ బిర్లా హౌస్ నుంచి లాన్‌కు వెళ్తుండగా కాల్పులు జరిగాయి అని, అప్పుడు గాంధీని బిర్లా హౌస్‌లోకి తీసుకెళ్లిన అరగంట తర్వాత చనిపోయాడు అని తెలుసుకున్నాం (ఇక్కడ మరియు ఇక్కడ).
అయితే, నాథూరాం గాడ్సే కాంగ్రెస్ సభ్యుడు అని అనేందుకు ఎక్కడా ఆధారాలు  దొరకలేదు. పైగా, గాడ్సే ఆత్మకథ అయిన ‘వై ఐ కిల్డ్ గాంధీ’ పుస్తకంలో, “నేను హిందువులందరికీ హక్కుల విషయంలో సమాన హోదా కోసం కుల వ్యతిరేక ఉద్యమాల ఆర్‌ఎస్‌ఎస్ విభాగంలో చేరాను” అని రాయటం గమనించాం.
అంతే కాకుండా, జీ.డీ. ఖోస్లా, తన పుస్తకం ‘ది మర్డర్ ఆఫ్ ది మహాత్మా’లో గాడ్సే తన 22వ సంవత్సరంలో RSSలో చేరాడని, కొన్ని సంవత్సరాల తరువాత అతను పూనా హిందూమహాసభ స్థానిక బ్రాంచ్ కి కార్యదర్శి అయ్యాడు అని తెలిపారు. కర్కరే అనే వ్యక్తి, పోలీసులకు ఇచ్చిన స్టేట్మెంట్లో గాంధీని హత్య చేసే ముందు గాడ్సే మరియు ఆప్టేతో తాను జరిపిన చర్చల గురించి వివరణ ఇస్తూ “గాంధీజీని గాడ్సే ఒంటరిగా హత్య చేయాలని నిర్ణయించుకున్నాడు. నన్ను కావాలనుకుంటే అహ్మద్‌నగర్‌కు వెళ్లమని మరియు హిందూ మహాసభ యొక్క పనులు చూసుకొమ్మని చెప్పారు” అని తెలిపారని రాశారు.
ఫ్రంట్‌లైన్ మ్యాగజైన్‌కి ఇచ్చిన ఇంటర్వ్యూలో నాథూరామ్ గాడ్సే సోదరుడు గోపాల్ గాడ్సే మాట్లాడుతూ, “గాడ్సే  సోదరులందరూ RSSలో ఉన్నారని మరియు గాడ్సే ఆర్ఎస్ఎస్ ను  విడిచిపెట్టలేదని తెలిపారు” అంటూ పలు రిపోర్ట్ లలో ప్రచురించబడింది (ఇక్కడ మరియు ఇక్కడ).
చివరిగా, నాథూరామ్ గాడ్సే కాంగ్రెస్ సభ్యుడు అనడానికి ఎటువంటి ఆధారాలు లేవు.

source: news-factly

created: February 1, 2024

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
మమతా బెనర్జీ ముస్లిం అని చెప్పడానికి ఎలాంటి ఆధారాలు లేవు. - FACTLY
Sai Krishna Muthyanolla
February 2, 2024
మమతా బెనర్జీ హిందువు కాదు ముస్లిం మతానికి చెందింది అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: మమతా బెనర్జీ హిందువు కాదు ముస్లిం. ఆమె కలకత్తా యూనివర్సిటీ నుండి “హిస్టరీ అఫ్ ఇస్లాం”లో మాస్టర్స్ డిగ్రీ చేసింది.
ఫాక్ట్(నిజం): మమతా బెనర్జీ హిందువు కాదు ముస్లిం అని చెప్పాడానికి ఎలాంటి రిపోర్ట్స్ లేవు. ఆమె తల్లిదండ్రులైన గాయత్రీ దేవి, ప్రోమీలేశ్వర్ బెనర్జీ ఇద్దరు హిందూ మతానికి చెందినవారు. 2011లో మమతా బెనర్జీ తల్లి గాయత్రీ దేవి మరణించగా ఆమె అంత్యక్రియలు హిందూ సంప్రదాయం ప్రకారం జరిగినట్లు రిపోర్ట్స్ ఉన్నాయి. కావున పోస్టు ద్వారా చెప్పేది తప్పు.
వైరల్ క్లెయిమ్ గురించి తగిన కీవర్డ్స్  ఉపయోగించి ఇంటర్నెట్ లో వెతకగా, మమతా బెనర్జీ హిందువు కాదు ముస్లిం అని చెప్పే ఎలాంటి ఆధారాలు లభించలేదు.
అలాగే మమతా బెనర్జీ  తల్లిదండ్రులైన గాయత్రీ దేవి, ప్రోమీలేశ్వర్ బెనర్జీ ఇద్దరు హిందూ మతానికి చెందినవారు అని రిపోర్ట్స్ లభించాయి. మమతా బెనర్జీ తల్లి గాయత్రీ దేవి 2011లో మరణించగా ఆమె అంత్యక్రియలు హిందూ సంప్రదాయం ప్రకారం జరిగినట్లు పలు రిపోర్ట్స్ లభించాయి (ఇక్కడ & ఇక్కడ).
మమతా బెనర్జీ 27 జనవరి 2021న ఇండియాటుడేకి ఇచ్చిన ఇంటర్వ్యూలో తాను హిందువు అని, తను కాళీ మాతను పూజిస్తాను తెలిపారు. అలాగే తన హిందుత్వానికి ఎవరి సర్టిఫికేట్ అవసరం లేదని మమత బెనర్జీ అన్నారు. హిందూ మతంపై చర్చకి తాను సిద్ధం అని తెలిపారు.ఈ సమచారం ఆధారంగా మమతా బెనర్జీ, ఆమె తల్లిదండ్రులు హిందువులని నిర్థారించవచ్చు.
అలాగే మమతా బెనర్జీ చదువుకి సంబంధించిన సమాచారం కోసం వెతకగా ఆమె “ఇస్లాం హిస్టరీ ”లో మాస్టర్స్ డిగ్రీ చేసినట్టు రిపోర్ట్స్ లభించాయి.
చివరగా, మమతా బెనర్జీ ముస్లిం అని చెప్పడానికి ఎలాంటి ఆధారాలు లేవు.

created: February 2, 2024


text:
భారత్‌లో 'పాకిస్తాన్ జిందాబాద్' అంటూ నినాదాలు చేసిన వారిపై మర్యం నవాజ్ షరీఫ్ ఇటువంటి వ్యాఖ్యలు చేసారని ఆధారాలు లేవు - FACTLY
Sai Krishna Muthyanolla
March 9, 2022
“భారత్‌లో పాకిస్తాన్ జిందాబాద్ అన్న దేశాద్రోహులను పాకిస్తాన్ వెళ్ళిపోండి అంటున్నారు. వాళ్ళను మేం రానివ్వం. వాళ్ళు వారి స్వంత దేశానికే పనికిరానప్పుడు మాకేం పనికొస్తారు. సొంత దేశానికే నమ్మక ద్రోహం చేసిన వారిని ఎవరు నమ్ముతారు” అని పాకిస్తాన్ మాజీ ప్రధాని నవాజ్ షరీఫ్ కూతురు మర్యం నవాజ్ షరీఫ్ అన్నట్టు ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “భారత్‌లో పాకిస్తాన్ జిందాబాద్ అన్న దేశాద్రోహులను పాకిస్తాన్ వెళ్ళిపోండి అంటున్నారు. వాళ్ళను మేం రానివ్వం. వాళ్ళు వారి స్వంత దేశానికే పనికిరానప్పుడు మాకేం పనికొస్తారు. సొంత దేశానికే నమ్మక ద్రోహం చేసిన వారిని ఎవరు నమ్ముతారు” -పాకిస్తాన్ మాజీ ప్రధాని నవాజ్ షరీఫ్ కూతురు మర్యం నవాజ్ షరీఫ్.
ఫాక్ట్: భారత్‌లో పాకిస్తాన్ జిందాబాద్ అంటూ నినాదాలు చేసిన వారిపై పాకిస్తాన్ మాజీ ప్రధాని నవాజ్ షరీఫ్ కూతురు మర్యం నవాజ్ షరీఫ్ ఇటువంటి వ్యాఖ్యలు చేసారని చెప్పడానికి ఆధారాలు దొరకలేదు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్పిన విషయం గురించి ఇంటర్నెట్‌లో వెతకగా, మర్యం నవాజ్ షరీఫ్ అటువంటి వ్యాఖ్యలు చేసినట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటి వ్యాఖ్యలు చేసి ఉంటే, అన్నీ ప్రముఖ వార్తాపత్రికలు దాని గురించి ప్రచురించేవి.
మర్యం నవాజ్ షరీఫ్ అధికారిక ఫేస్‌బుక్, ట్విట్టర్, మరియు ఇన్‌స్టాగ్రామ్ అకౌంట్స్‌లో కూడా ఈ వ్యాఖ్యలు చేసినట్టు సమాచారం లేదు.
భారత్‌లో పాకిస్తాన్ జిందాబాద్ అంటూ ఇంతకముందు కొంతమంది నినాదాలు చేసినప్పటికీ, పాకిస్తాన్ మాజీ ప్రధాని నవాజ్ షరీఫ్ కూతురు మర్యం నవాజ్ షరీఫ్ వారిని ఉద్దేశించి ఈ వ్యాఖ్యలు చేసినట్టు ఎటువంటి న్యూస్ ఆర్టికల్స్ లభించలేదు.
చివరగా, భారత్‌లో పాకిస్తాన్ జిందాబాద్ అంటూ నినాదాలు చేసిన వారిపై మర్యం నవాజ్ షరీఫ్ ఇటువంటి వ్యాఖ్యలు చేసారని ఆధారాలు లేవు.


text:
గోమాంసానికి సంబంధించి మోహన్ భగవత్ ఈ వ్యాఖ్యలు చేసినట్టు ఎటువంటి ఆధారాలు లేవు - FACTLY
Sai Krishna Muthyanolla
May 9, 2023
‘గోమాంసం తినవచ్చని వేదాలు చెపుతున్నాయని’  RSS సర్‌సంఘ్‌చాలక్ మోహన్ భగవత్ అన్నట్టు చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ‘గోమాంసం తినవచ్చని వేదాలు చెపుతున్నాయి’ – RSS సర్‌సంఘ్‌చాలక్ మోహన్ భగవత్
ఫాక్ట్(నిజం): గోమాంసానికి సంబంధించి మోహన్ భగవత్ ఈ వ్యాఖ్యలు చేసినట్టు ఎటువంటి ఆధారాలు లేవు. పైగా పోస్టులో ఆయనకు ఆపాదిస్తున్న వ్యాఖ్యలకు వ్యతిరేకంగా భారతదేశం అంతటా గోహత్యను నిషేధించే చట్టాన్ని తేవాలని గతంలో డిమాండ్ చేసారు. కావున పోస్టు ద్వారా చెప్పేది తప్పు.
RSS సర్‌సంఘ్‌చాలక్ మోహన్ భగవత్ గతంలో పలు సందర్భాలలో మాంసం వినియోగానికి సంబంధించి తన అభిప్రాయాన్ని తెలిపాడు. మాంసం నిషేధానికి తాను మద్దతు తెలపనని, కాకపోతే ప్రజలే మాంసం వినియోగంలో నియంత్రణ పాటించాలని అన్నారు (ఇక్కడ & ఇక్కడ). ఎక్కువ హింసతో కూడిన ఆహారాన్ని తినకూడదని, అలా చేస్తే అది మిమ్మల్ని తప్పుడు మార్గంలో నడిపిస్తుందని అన్నారు.
ఐతే పోస్టులో చెప్తున్నట్టు ‘గోమాంసం తినవచ్చని వేదాలు చెపుతున్నాయి’ అన్న వ్యాఖ్యలు మోహన్ భగవత్ ఎప్పుడూ చేయలేదు. ఆయన ఈ వ్యాఖ్యలు చేసినట్టు ఎటువంటి రిపోర్ట్స్ లేవు. ఒకవేళ RSS సర్‌సంఘ్‌చాలక్ ఈ వ్యాఖ్యలు చేసి ఉంటే మీడియా ఈ విషయాన్ని రిపోర్ట్ చేసి  ఉండేది, కాని మాకు అలాంటి కథనాలేవి కనిపించలేదు. పైగా పోస్టులో ఆయనకు ఆపాదిస్తున్న వ్యాఖ్యలకు వ్యతిరేకంగా భారతదేశం అంతటా గోహత్యను నిషేధించే చట్టాన్ని తేవాలని గతంలో డిమాండ్ చేసారు.
ఐతే గతంలో ఎన్సీపీ ప్రధాన కార్యదర్శి డీపీ త్రిపాఠి ‘గో మాంసం తినడం నేరమని వేదాలలో ఎక్కడా లేదని’, కావాలంటే ఈ విషయంపై తనతో చర్చకు రావాలని RSS సర్‌సంఘ్‌చాలక్ మోహన్ భగవత్‌కు ఛాలెంజ్ చేసారు. బహుశా ఎన్సీపీ నేత చేసిన ఈ వ్యాఖ్యలు మోహన్ భగవత్‌కు ఆపాదించి ఉంటారు. కాని మోహన్ భగవత్ ఇలాంటి వ్యాఖ్యలు చేసినట్టు మాకు ఎటువంటి ఆధారాలు దొరకలేదు.
ఇంతకుముందు కూడా ఇలానే వేదాలు గోమాంసం తినడాన్ని అనుమతిస్తున్నాయని RSS పత్రిక ఆర్గనైజర్, ఒక కథనంలో పేర్కొన్నదని వార్తలు వచ్చాయి. ఐతే అప్పుడు ఆర్గనైజర్ రాసిన కథనాన్ని తప్పుగా అర్ధం చేసుకోవడం వల్ల ఈ వార్తలు మొదలయ్యాయని, కానీ నిజానికి ఆర్గనైజర్ అలా రాయలేదు అంటూ ఈ ఫాక్ట్-చెక్ తేల్చింది.
చివరగా, గోమాంసానికి సంబంధించి మోహన్ భగవత్ ఈ వ్యాఖ్యలు చేసినట్టు ఎటువంటి ఆధారాలు లేవు.


text:
నాభా జైలు నుండి విడుదలవడానికి బాండ్‌పై సంతకం చేయడం ద్వారా నెహ్రూ క్షమాపణలు చెప్పినట్టు ఎటువంటి ఆధారాలు లేవు - FACTLY
Sai Krishna Muthyanolla
August 19, 2022
“నెహ్రూను, కె.సంతానం, ఇంకా ఎ.టి.గిద్వానిలతో బాటు 1923 సెప్టంబర్ 22న ఆనాటి బ్రిటిష్ ప్రభుత్వం నాభా ప్రదేశంలోకి నిషేధాజ్ఞలను ఉల్లంఘించి ప్రవేశించినందుకు బంధించడం జరిగింది. విచారణలో వారికి రెండేళ్ళ జైలుశిక్ష విధించబడింది. అయితే జైలు జీవనపు కష్టానికి బెదిరిపోయిన నెహ్రూ ‘ఇంకెప్పుడూ నాభా సరిహద్దులోకి నేను ప్రవేశించను ‘ అనే బాండ్ మీద సంతకం చేయడం ద్వారా క్షమాపత్రం వ్రాసి, జైలునుండి విడుదలయ్యాడు. తాను వ్రాసి ఇచ్చిన క్షమాపత్రం ప్రకారం తన జీవితంలో ఇంకెప్పుడూ నాభా సరిహద్దులోపలికి ప్రవేశించనేలేదు!…. నాభా జైలులో తాననుభవించిన కష్టాల వల్ల బాండ్ పై సంతకం చేసితీరాల్సిన పరిస్థితి ఏర్పడింది అంటూ స్వయంగా నెహ్రూ ఇలా వ్రాసుకున్నాడు ఆత్మకథలో. ‘నాభా జైలులో అతిచిన్న గదిలో మమ్మల్ని ఉంచారు. అందులో చెత్తా చెదారమంతా ఉంది. నేల తడిగా ఉంది. గదిపైకప్పు చేతులకు అందుతోంది. ఇవన్నీ చూశాక నేను ఆంగ్లేయులవద్ద క్షమాపణలు అడిగితీరాల్సిన పరిస్థితి వచ్చింది.’”, అని చెప్తూ ఒక పోస్ట్‌ని సోషల్ మీడియాలో చాలా మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: నాభా జైలు నుండి విడుదలవడానికి బాండ్‌పై సంతకం చేసి క్షమాపణలు అడిగితీరాల్సిన పరిస్థితి వచ్చిందని జవహర్‌లాల్ నెహ్రూ తన ఆత్మకథలో రాసాడు. ‘ఇంకెప్పుడూ నాభా సరిహద్దులోకి నేను ప్రవేశించను’, అని బాండ్ మీద సంతకం చేసాడు.
ఫాక్ట్: నాభా జైలు నుండి విడుదలవడానికి బాండ్‌పై సంతకం చేసి క్షమాపణలు అడిగితీరాల్సిన పరిస్థితి వచ్చిందని జవహర్‌లాల్ నెహ్రూ తన ఆత్మకథలో రాసినట్టు ఎక్కడా కనిపించలేదు, తన ఆత్మకథలో ఈ విషయం లేదు. ‘ఇంకెప్పుడూ నాభా సరిహద్దులోకి నేను ప్రవేశించను’, అని బాండ్ మీద తను సంతకం చేసినట్టు కూడా ఎటువంటి ఆధారాలు దొరకలేదు. బ్రిటీష్ వారి లేఖల్లో కూడా నెహ్రూ అలాంటి ఒక బాండ్ మీద సంతకం చేశాకే అతనిని విడుదులచేసినట్టు ఎక్కడా లేదు. కావున, పోస్ట్‌లో చెప్పింది తప్పుదోవ పట్టించే విధంగా ఉంది.
పోస్ట్‌లో చెప్పిన విషయం గురించి జవహర్‌లాల్ నెహ్రూ యొక్క ఆత్మకథలో వెతకగా, నాభా జైలు నుండి విడుదలవడానికి బాండ్‌పై సంతకం చేసి క్షమాపణలు అడిగితీరాల్సిన పరిస్థితి వచ్చిందని తను రాసినట్టు ఎక్కడా కనిపించలేదు. నాభాలో తమపై పెట్టిన తప్పుడు కేసుల్లో విచారణ ముగిసాక, తమకు శిక్ష విధించబడిందని, అయితే ఆ రోజు సాయంత్రం జైలు సూపరింటెండెంట్ వచ్చి శిక్షలను సస్పెండ్ చేస్తూ అడ్మినిస్ట్రేటర్ యొక్క ఉత్తర్వును చూపించినట్టు నెహ్రూ తన ఆత్మకథలో రాసాడు. అంతేకాదు, ఎటువంటి షరతు జోడించబడలేదని కూడా ఆత్మకథలో  తెలిపాడు. అయితే, ఆ తరువాత “ఆ సూపరింటెండెంట్ అప్పుడు ప్రత్యేక అనుమతి లేకుండా రాష్ట్రానికి తిరిగి రాకూడదని మరియు నాభాను విడిచిపెట్టమని అడ్మినిస్ట్రేటర్ జారీ చేసిన కార్యనిర్వాహక ఉత్తర్వు అనే ప్రత్యేక ఉత్తర్వును అందించాడు. నేను రెండు ఆర్డర్‌ల కాపీలను అడిగాను, కాని అవి తిరస్కరించబడ్డాయి. తర్వాత మమ్మల్ని రైల్వే స్టేషన్‌కు తీసుకెళ్లి అక్కడ విడుదల చేశారు”, అని చెప్తూ తన ఆత్మకథలో నెహ్రూ నాభా జైలు నుండి విడుదల గురించి రాసినట్టు ఇక్కడ చదవచ్చు.
జవహర్‌లాల్ నెహ్రూపై రాసిన ఇతర పుస్తకాల్లో కూడా నాభా జైలు నుండి విడుదలవడానికి నెహ్రూ బాండ్‌పై సంతకం చేసినట్టు ఎక్కడా లేదు. ఆ పుస్తకాలను ఇక్కడ, ఇక్కడ, ఇక్కడ, ఇక్కడ, మరియు ఇక్కడ చదవచ్చు.
జవహర్‌లాల్ నెహ్రూ నాభా జైలులో ఉన్నప్పుడు మోతీలాల్ మరియు జవహర్‌లాల్ నెహ్రు మధ్య జరిగిన సంభాషణల వివరాలను ఈ పుస్తకంలో చదవచ్చు. నాభా కేసులకు సంబంధించి కోర్టులో నెహ్రూ చేసిన వ్యాఖ్యలు మరియు తను రాసిన ఉత్తరాలను ఇక్కడ చూడవచ్చు. ఒక వేళ పోస్ట్‌లో చెప్పినట్టు జైలు నుండి విడుదలవడానికి నిజంగానే నెహ్రూ బాండ్‌పై సంతకం చేస్తే, బయటికి వచ్చాక తమను బేషరతుగా విడుదల చేసి, కొత్తగా ఇప్పుడు షరతులు విధిస్తున్నారని నెహ్రూ అధికారులను ఎందుకు ప్రశ్నిస్తాడు? షరతులపై స్పష్టత కోసం సస్పెన్షన్ ఆర్డర్ తనకు పంపమని ఎందుకు కోరుతాడు?
అంతేకాదు, నెహ్రూకి నాభా అడ్మినిస్ట్రేటర్ రాసిన లేఖలో కూడా పోస్ట్‌లో చెప్పిన బాండ్ గురించి ప్రస్తావించలేదు. వారికి పడిన శిక్ష సస్పెండ్ మాత్రమే చేయబడిందని, అనుమతి లేకుండా నాభాకి తిరిగి వస్తే శిక్ష అమలు చేయబడుతుందని మాత్రం చెప్పినట్టు ఇక్కడ చదవచ్చు.
ఆ కేసుకు సంబంధించి ఉన్న అధికారాక ఉత్తరాల్లో కూడా పోస్ట్‌లో చెప్పిన బాండ్ గురించి లేన్నట్టు ‘నాభా అఫైర్స్’ డాక్యుమెంట్‌లో చూడవచ్చు. వారు విడుదల అయ్యాక కొంత సమయానికి గిద్వాని మళ్ళీ నాభాకి వెళ్లి అరెస్ట్ అవ్వడం, ఆ సమయంలో నెహ్రూ అక్కడకి వెళ్లాలి అనుకున్నా, తరువాత మానుకోవడం వంటి ఇతర వివరాలు కోసం పైన ఇచ్చిన వివిధ పుస్తకాల్లో వివరంగా చదవచ్చు.
చివరగా, నాభా జైలు నుండి విడుదలవడానికి బాండ్‌పై సంతకం చేయడం ద్వారా నెహ్రూ క్షమాపణలు చెప్పినట్టు ఎటువంటి ఆధారాలు లేవు.
అప్డేట్ (31 మార్చి 2023):
నాభా జైలులో ఉన్నప్పుడు జవహర్‌లాల్ నెహ్రూ తన తండ్రికి రాసిన లేఖలో తనకు భయం వేస్తుందని, తన గదిలో ఎలుక పరిగెడుతుందని, ఎలాగైనా తనని బయటికి తీసుకొని వెళ్ళమని అడిగినట్టు చెప్తూ, ఒక వీడియోని సోషల్ మీడియాలో  షేర్ చేస్తున్నారు.
అయితే, పోస్టులో చెప్పినట్టు తనకి భయం వేస్తుందని, ఎలాగైనా తనని బయటికి తీసుకొని వెళ్ళమని జవహర్‌లాల్ నెహ్రూ తన తండ్రి మోతీలాల్ నెహ్రూకు లేఖ రాయలేదు. వీడియోలో చూపిస్తున్న పుస్తకంలో అలాంటి ఉత్తరం గురించి ఏమీ లేదు. తన తండ్రి జోక్యంతో జవహర్‌లాల్ నెహ్రూకి చికాకు వచ్చిందని ఆ పుస్తకంలో చదవచ్చు. ఆ పుస్తకంలో నెహ్రు తన తండ్రికి రాసిన లేఖకు సంబంధించిన వివరాలు ఇక్కడ చదవచ్చు.
నాభా జైలులో ఉన్నప్పుడు మోతీలాల్ మరియు జవహర్‌లాల్ నెహ్రు మధ్య జరిగిన సంభాషణల గురించి ఇక్కడ మరియు ఇక్కడ చదవచ్చు. అయితే, నాభా జైలులోని గది శుభ్రంగా లేదని, నేలపై పడుకున్నప్పుడు ఎలుక తన ముఖం మీది నుండి వెళ్లిందని మాత్రం తన ఆత్మకథలో జవహర్‌లాల్ నెహ్రు రాసాడు. కాబట్టి, నాభా జైలులో ఉన్నప్పుడు జవహర్‌లాల్ తనకు భయం వేస్తుందని, ఎలాగైనా తనని బయటికి తీసుకొని వెళ్ళమని తన తండ్రికి లేఖ రాయలేదు.


text:
ఇస్రో భూములకు నెహ్రూ స్టాంప్ డ్యూటీ మినహాయింపు నిరాకరించాడు అనడానికి ఎటువంటి ఆధారాలు లేవు - FACTLY
Sai Krishna Muthyanolla
August 29, 2023
ఇటీవల చంద్రయాన్-3 ప్రయోగం విజయవంతం అయిన నేపథ్యంలో ఇస్రో చరిత్రకు సంబంధించి అనేక వార్తలు సోషల్ మీడియాలో విస్తృతంగా షేర్ అవుతున్నాయి. ఈ క్రమంలోనే మైసూర్ మహారాజు ఇస్రోకు నాలుగు వేల ఎకరాల దానం చేసేలా జనసంఘ్ మహానేత దీన దయాల్ మహారాజు ఒప్పించాడని, కాని నెహ్రూ మాత్రం ఈ భూములకు స్టాంపు డ్యూటీ మినహాయింపు ఇవ్వడానికి మాత్రం ఒప్పుకోలేదన్న వార్త ఒకటి సోషల్ మీడియాలో షేర్ అవుతోంది. ఈ కథనం ద్వారా ఆ వార్తఓ నిజమెంతుందో చూద్దాం.
క్లెయిమ్: మైసూర్ మహారాజు ఇస్రోకు నాలుగు వేల ఎకరాల దానంగా ఇచ్చిన భూమికి స్టాంపు డ్యూటీ మినహాయింపు ఇవ్వడానికి నెహ్రూ అంగీకరించలేదు.
ఫాక్ట్(నిజం): భారత అంతరిక్ష పరిశోదలనకు సంబంధించి 1962లో భారత ప్రభుత్వం  ఏర్ర్పాటు చేసిన ఇండియన్ నేషనల్ కమిటీ ఫర్ స్పేస్ రీసెర్చ్ (INCOSPAR) ఆ తదనంతరం 1969లో ఇస్రోగా రూపాంతరం చెందింది. ఐతే ఇస్రో భూములకు నెహ్రూ స్టాంప్ డ్యూటీ మినహాయింపు నిరాకరించాడనడానికి ఎటువంటి ఆధారాలు లేవు. కావున పోస్టు ద్వారా చెప్పేది తప్పు.
1964లో చనిపోయిన నెహ్రూకు 1969లో ఇస్రోను ఏర్పాటు చేయడంలో ఎలాంటి పాత్ర లేదని ప్రస్తుతం వైరల్ అవుతున్న పోస్టులో వాదిస్తున్నారు. ఐతే ఇక్కడ గమనించాల్సిన విషయం ఏంటంటే, ఇస్రో కన్నా ముందు భారత అంతరిక్ష పరిశోదలనకు సంబంధించి ఇండియన్ నేషనల్ కమిటీ ఫర్ స్పేస్ రీసెర్చ్ (INCOSPAR) పేరుతో ఒక సంస్థ ఉండేది. దీనిని 1962లో భారత ప్రభుత్వ సహకారంతో విక్రం సారాభాయ్ ఏర్పాటు చేసారు (ఇక్కడ, ఇక్కడ మరియు ఇక్కడ).
ఆ తరవాత ఈ సంస్థనే కొన్ని అదనపు భాద్యతలతో 1969లో ఇస్రోగా రూపాంతరం చెందింది. దీన్నిబట్టి ఇస్రో ఏర్పాటులో 1962లో ప్రధాని అయిన నెహ్రూ పాత్ర ఉందని స్పష్టమవుతుంది.
ఇక ఇస్రోకు మైసూరు రాజు నాలుగు వేల ఎకరాలు దానం చేసిన విషయానికి వస్తే, మైసూర్ మహారాజు, కృష్ణరాజ వడయార్ IV, బెంగళూరులో ఇండియన్ ఇన్‌స్టిట్యూట్ ఆఫ్ సైన్స్ (IISc) ఏర్పాటు కోసం 370 ఎకరాలకు పైగా భూమిని విరాళంగా ఇచ్చారు. ఈ క్రమంలోనే 1909లో ఈ సంస్థ ఏర్పడింది.
బహుశా ఈ విషయాన్నే మైసూర్ రాజు ఇస్రోకు భూమి విరాళంగా అందించాడని అనుకొని ఉంటారు. కానీ మైసూర్ రాజు ప్రత్యేకించి ఇస్రోకు భూమి విరాళంగా ఇచ్చాడనదానికి మాకు ఎటువంటి ఆధారాలు లభించలేదు. అలాగే మైసూర్ రాజు IIScకి భూమి విరాళంగా ఇవ్వడంలో జనసంఘ్ నేత దీన దయాల్ పాత్ర ఉన్నట్టు గానీ, ఆ భూములకు నెహ్రూ స్టాంప్ డ్యూటీ మినహాయింపు నిరాకరించాడనడానికి మాకు ఎటువంటి ఆధారాలు లభించలేదు. ఒకవేళ ఇలా నిజంగా జరిగి ఉంటే దీనికి సంబంధించిన రికార్డ్స్ గాని వార్తా కథనాలుగాని ఉండేవి, కాని అలాంటివేవి మాకు కనిపించలేదు.
చివరగా, ఇస్రో భూములకు నెహ్రూ స్టాంప్ డ్యూటీ మినహాయింపు నిరాకరించాడు అనడానికి ఎటువంటి ఆధారాలు లేవు


text:
‘Omicron-XBB’ సబ్-వేరియంట్, డెల్టా వేరియంట్ కంటే 5 రేట్లు ప్రమాదకరం అని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
December 22, 2022
ఇటీవల అనేక దేశాలలో COVID-19 కేసులు పెరుగుతున్నట్లు వార్తలు వస్తున్న నేపథ్యంలో, Omicron-XBB వేరియంట్ తీవ్రత, మరణాల రేటు, వ్యాధి లక్షణాలు మరియు వైరస్‌ను గుర్తించడం గురించి ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: Omicron XBB వేరియంట్‌ను గుర్తించడం సులభం కాదు. ఈ వేరియంట్ వలన దగ్గు మరియు జలుబు లక్షణాలు ఉండవు. డెల్టా వేరియంట్ కంటే 5 రేట్లు ప్రమాదకరం మరియు మరణాల రేటు ఎక్కువ.
ఫాక్ట్: WHO ప్రకారం, వివిధ దేశాల నుంచి వచ్చిన రిపోర్టులను పరీక్షించగా, Omicron – XBB తీవ్రత గతంలో వచ్చిన వేరియంట్ ల లంటే ఎక్కువ ఉంది అని చెప్పడానికి ఆధారాలు లేవు. అయితే, ప్రాధమిక  సమాచారం ప్రకారం, ఇతర ‘Omicron’ వేరియంట్ ల కంటే XBB వలన రీ-ఇన్ఫెక్షన్ రిస్క్ ఎక్కువ ఉంది అని తెలుస్తుంది. దీని పైన ఇంకా పూర్తి పరిశోధనలు జరగాల్సి ఉంది. ఇతర వేరియంట్ల లాగానే దీనిని కూడా సాధారణ టెస్టులతో గుర్తించవచ్చు. భారత్, సింగపుర్ లలో ఈ వైరస్ సోకిన వారిలో ఎక్కువ మందికి జ్వరం, గొంతు నొప్పి వంటి స్వల్ప లక్షణాలు కనిపించాయి. ఎక్కువ మంది ఆసుపత్రి చికిత్స అవసరం లేకుండానే కోలుకున్నారు. భారత్, సింగపూర్ మరియు మలేషియా ప్రభుత్వాలు ఇటువంటి పోస్టులని నమ్మవద్దు అని, కేవలం అధికారిక వెబ్‌సైటులను అనుసరించండి అని విజ్ఞప్తి చేశాయి. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ప్రపంచ ఆరోగ్య సంస్థ (WHO) అధికారిక వెబ్‌సైటు ప్రకారం, XBB అనేది కరోనా వైరస్ వేరియంట్ అయిన ‘Omicron’ కు సబ్-వేరియంట్. దీనిని ఆగస్టు 2022 లో గుర్తించారు. WHO రిపోర్ట్ ప్రకారం, వివిధ దేశాల నుంచి వచ్చిన రిపోర్టులను పరీక్షించగా, Omicron – XBB తీవ్రత గతంలో వచ్చిన వేరియంట్ల కంటే ఎక్కువ ఉంది అని చెప్పడానికి ఆధారాలు లేవు. అయితే, ప్రాధమిక  సమాచారం ప్రకారం, ఇతర ‘Omicron’ వేరియంట్ల కంటే XBB వలన రీ-ఇన్ఫెక్షన్ రిస్క్ ఎక్కువ ఉంది అని తెలుస్తుంది. దీని పైన ఇంకా పూర్తి పరిశోధనలు జరగాల్సి ఉంది. ఇప్పటి వరకు అయితే, ఈ సబ్-వేరియంట్, వ్యాధి నిరోధక వ్యవస్థను తప్పించుకొని శరీరం పైన దాడి చేస్తుంది అని ఎక్కడా రుజువు కాలేదు. అయితే ఈ వైరస్ వ్యాప్తి పైన ఎప్పటికప్పుడు WHO సమీక్షిస్తూ ఉంటుందని మరియు ప్రజలు ఎప్పటి లాగానే తగిన జాగ్రత్తలు తీసుకోవాలి అని సూచించింది.
ఇక ఇతర వేరియంట్ల లాగానే ‘Omicron’ని కూడా సాధారణ టెస్టులతో గుర్తించవచ్చు. దీనికోసం ప్రత్యేకమైన టెస్టులు ఏమీ లేవు. ఇక ఈ వైరస్ ఇది వరకే భారత్ మరియు సింగపూర్ లో వ్యాప్తి చెందగా, కేవలం జ్వరం, గొంతు నొప్పి వంటి స్వల్ప లక్షణాలను గుర్తించారు మరియు ఎక్కువ మంది ఆసుపత్రి చికిత్స అవసరం లేకుండానే కోలుకున్నారు.
ఇదే పోస్టు భారత్ తో పాటు సింగపూర్, మలేషియా వంటి ఇతర దేశాలలో కూడా వైరల్ అవుతుండటంతో ఆయా ప్రభుత్వాలు దీనిని తప్పుడు పోస్టుగా నిర్ధారించాయి. వాటిని ఇక్కడ, ఇక్కడ మరియు ఇక్కడ చూడవచ్చు.
Several misleading claims related to XBB variant of #COVID19 are getting viral on social media.#PIBFactCheck
▶ Refrain from sharing such misleading messages.
▶ Refer to https://t.co/MDisYL46Lk for authentic information. pic.twitter.com/nA8E3Hzkeg
మొత్తంగా, Omicron-XBB సబ్-వేరియంట్ డెల్టా వేరియంట్ కంటే 5 రేట్లు ప్రమాదకరం అని చెప్పడానికి ఎటువంటి ఆధారాలు లేవు.

created: December 22, 2022


text:
పవన్ కళ్యాణ్‌కు అమరావతి పరిసరాల్లో 62 ఎకరాల భూమి ఉంది అని చెప్పడానికి ఆధారాలు లేవు - FACTLY
Sai Krishna Muthyanolla
October 20, 2022
జనసేన అధినేత పవన్ కళ్యాణ్‌కు గుంటూరు జిల్లా అమరావతి పరిసర ప్రాంతాలలో 1200 కోట్లు విలువ చేసే 62 ఎకరాల భూమి ఉందని చెప్తూ కొన్ని డాక్యుమెంట్లతో ఉన్న పోస్టు ఒకటి సోషల్ మీడియాలో చాలా మంది షేర్ చేస్తున్నారు. ఇందులో ఎంత నిజం ఉందో ఇప్పుడు చూద్దాం.
క్లెయిమ్: జనసేన పార్టీ అధినేత పవన్ కళ్యాణ్‌కు అమరావతి పరిసర ప్రాంతాలలో 1200 కోట్ల విలువ చేసే 62 ఎకరాల భూమికి సంబంధించిన డాక్యుమెంట్లు.
ఫాక్ట్: జనసేన పార్టీ అధినేత పవన్ కళ్యాణ్ ఆస్తికి సంబందించిన ఈ ఆరోపణలు 2018 నుంచి ఉన్నాయి. తన 2019 ఎన్నికల అఫిడవిట్‌ను పరిశీలించగా, అందులో మంగళగిరి మరియు కాజా గ్రామాలలో 2018లో కొన్న 0.9033 మరియు 2.07 ఎకరాల భూమికి సంబంధించిన వివరాలు మాత్రమే ఉన్నాయి. ఇక వైరల్ అవుతున్న పోస్టులో ఉన్న సర్వే నెంబర్‌లను  “మీ భూమి” వెబ్‌సైట్లో వెతకగా ఎటువంటి భూ రికార్డులు లభించలేదు. 2020లో జనసేన పార్టీ ఇవే ఆరోపణలను ఖండిస్తూ ఇటువంటి తప్పుడు ప్రచారం చేసే వారి పైన చట్టపరమైన చర్యలు తీసుకుంటాము అని స్పష్టం చేసింది. కావున, పోస్టులో చేసిన క్లెయిమ్ తప్పు.
ముందుగా, 2018లో తెలుగు దేశం ప్రభుత్వం అధికారంలో ఉన్నప్పటి నుంచే పవన్ కళ్యాణ్ ఇన్సైడర్  ట్రేడింగ్‌కు పాల్పడ్డాడు అని ఆరోపణలు ఉన్నాయి అని తెలుస్తుంది. ఈ విషయాలను తెలుసుకోవడానికి పవన్ కళ్యాణ్ 2019 అసెంబ్లీ ఎన్నికలలో భీమవరం, గాజువాకలలో పోటీ చేసేందుకు ఎన్నికల సంఘానికి సమర్పించిన అఫిడవిట్‌ను పరిశీలించాము. అందులో అమరావతి పరిసర ప్రాంతాలలో ఉన్న భూములకు సంబంధించిన వివరాలను ఈ క్రింది పట్టికలో చూడవచ్చు.
ఇక వైరల్ అవుతున్న పోస్టులో ఉన్న సర్వే నెంబర్‌లను ఆంధ్ర ప్రదేశ్ రెవెన్యూ శాఖకు చెందిన “మీ భూమి” పోర్టల్ లో వెతికాము. కానీ అక్కడ ఈ సర్వే నెంబర్లకు సంబంధించిన ఎటువంటి రికార్డులు లభించలేదు.
ఇక ఇవే ఆరోపణలు 2020లో కూడా వచ్చినప్పుడు, జనసేన పార్టీకి చెందిన లీగల్ విభాగము ఇది పూర్తిగా తప్పుడు ప్రచారం అని, ఇటువంటి ప్రచారం చేసే వారి పైన చట్టపరమైన చర్యలు తీసుకుంటాము అని స్పష్టం చేశారు. జనసేన పార్టీ ఈ ఆరోపణలను ఖండిస్తూ అధికారికంగా విడుదల చేసిన లేఖ ఇక్కడ చూడవచ్చు.
చివరిగా, పవన్ కళ్యాణ్‌కు అమరావతి పరిసరాల్లో 62 ఎకరాల భూమి ఉంది అని చెప్పడానికి ఎటువంటి ఆధారాలు లేవు.

created: October 20, 2022


text:
ఐక్యరాజ్య సమితి సదస్సులో ప్రసంగించాలని పవన్ కళ్యాణ్‌కు ఆహ్వానం అందిందనడానికి ఎలాంటి ఆధారాలు లేవు - FACTLY
Sai Krishna Muthyanolla
May 7, 2024
సినీ నటుడు, జనసేన పార్టీ అధినేత పవన్ కళ్యాణ్‌కు ఐక్యరాజ్య సమితి నుంచి ఆహ్వానం వచ్చిందంటూ ఒక వార్త సోషల్ మీడియాలో విస్తృతంగా షేర్ అవుతోంది. 22 మే 2024న జరిగే సదస్సులో పవన్ కళ్యాణ్  ప్రసంగించాలని కోరుతూ ఆహ్వానం అందిందని చెప్తూ ఈ వార్తను షేర్ చేస్తున్నారు (ఇక్కడ & ఇక్కడ). ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: ఐక్యరాజ్య సమితి సదస్సులో ప్రసంగించాలని కోరుతూ జనసేన పార్టీ అధినేత పవన్ కళ్యాణ్‌కు ఆహ్వానం అందింది.
ఫాక్ట్(నిజం): ఐక్యరాజ్య సమితి నుండి పవన్ కళ్యాణ్‌కు ఎలాంటి ఆహ్వానం అందలేదు. అసలు ఐక్యరాజ్య సమితి సమావేశాలకు సంబంధించిన క్యాలెండర్ ప్రకారం 22 మే 2024న ఎలాంటి సమావేశం లేదని తెలుస్తుంది. అంతే కాదు,  ఇదే వార్త గత కొన్ని సంవత్సరాలుగా సోషల్ మీడియాలో షేర్ అవుతూ వస్తుంది. కావున పోస్టు ద్వారా చెప్పేది తప్పు.
పవన్ కళ్యాణ్ కు ఇలా ఐక్యరాజ్య సమితి నుంచి ఆహ్వానం అందినట్టు మాకు ఎలాంటి వార్తా కథనాలు లభించలేదు. ఒకవేళ నిజంగానే ఆహ్వానం వచ్చి ఉంటె, మీడియా ఈ వార్తను రిపోర్ట్ చేసి ఉండేది, కానీ మాకు అలాంటి కథనాలేవి కనిపించలేదు.
నిజానికి ఈ వార్త ఇప్పుడు కొత్తగా మొదలైంది కాదు, గత కొన్ని సంవత్సరాలుగా ఇదే వార్త సోషల్ మీడియాలో షేర్ అవుతూ వస్తుంది. డిసెంబర్ 2022లో ఇదే వార్తను షేర్ చేసిన పలు సోషల్ మీడియా పోస్టులు ఇక్కడ మరియు ఇక్కడ చూడొచ్చు.
ఇదిలా ఉండగా ఐక్యరాజ్య సమితి సమావేశాలకు సంబంధించిన క్యాలెండర్‌లో మాత్రం 22 మే 2024న ఎలాంటి సమావేశం లేదని తెలుస్తుంది.  వీటన్నిటి బట్టి ఐక్యరాజ్య సమితి నుండి పవన్ కళ్యాణ్‌కు ఆహ్వానం అందిందన్న వార్తలో ఎలాంటి నిజం లేదని తెలుస్తుంది. ఐతే ఈ విషయానికి సంబంధించి మరింత స్పష్టత కోసం మేము ఐక్యరాజ్య సమితి వారిని మెయిల్ ద్వారా సంప్రదించాము, వారి నుండి వచ్చిన జవాబుకు అనుగుణంగా ఈ ఆర్టికల్ అప్డేట్ చేయబడుతుంది.
చివరగా, ఐక్యరాజ్య సమితి సదస్సులో ప్రసంగించాలని పవన్ కళ్యాణ్‌కు ఆహ్వానం అందిందనడానికి ఎలాంటి ఆధారాలు లేవు.


text:
అమెరికాలో ఏడు లక్షల మంది క్రైస్తవ మతాన్ని వదిలి హిందూ మతంలోకి మారారనడానికి ఎటువంటి ఆధారాలు లేవు - FACTLY
Sai Krishna Muthyanolla
October 11, 2023
అమెరికాలో ఏడు లక్షల మంది క్రైస్తవ మతాన్ని వదిలి హిందూ మతంలోకి మారి ప్రపంచ రికార్డు సృష్టించారని చెప్తూ ఒక వీడియోను షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: అమెరికాలో ఏడు లక్షల మంది క్రైస్తవ మతాన్ని వదిలి హిందూ మతంలోకి మారి ప్రపంచ రికార్డు  సృష్టించారు.
ఫాక్ట్(నిజం): ప్యూ రీసెర్చ్ సెంటర్ చేసిన అధ్యయనం ప్రకారం 2007-14 మధ్య అమెరికాలో క్రైస్తవుల జనాభాలో తగ్గుదల, హిందూ జనభాలో పెరుగుదల కనిపించింది. ఐతే క్రైస్తవులు తమ మతాన్ని విడిచి హిందూ మతంలోకి మారుతున్నారని మాత్రం అధ్యయనంలో ప్రస్తావించలేదు. అమెరికాలోని హిందువులలో ఎక్కువ శాతం వలస వచ్చినవారే. కాగా ఏ మతానికీ అనుబంధం లేని వారి సంఖ్య పెరగడం క్రైస్తవుల జనాభా తగ్గడానికి ఒక కారణమని తెలిపింది. ఇదిలా ఉంటే అమెరికాలో ఏడు లక్షల మంది క్రైస్తవాన్ని విడిచి హిందూ మతంలోకి మారినట్టు ఎక్కడా ఆధారాలు కానీ, రిపోర్ట్స్ కానీ లేవు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
అమెరికాలో హిందూ జనాభా పెరుగుతుంది:
ప్యూ రీసెర్చ్ సెంటర్ 2015లో విడుదల చేసిన రిపోర్ట్ ప్రకారం 2007-14 మధ్య అమెరికాలో క్రైస్తవుల జనాభా 10% తగ్గింది. 2007లో 78.4 శాతంగా ఉన్న క్రైస్తవుల సంఖ్య 2014లో 70.6 శాతానికి పడిపోయింది. కాగా ఇదే సమయంలో అమెరికాలోని హిందూ మరియు ముస్లింల జనాభా రెట్టింపు అయ్యిందని ఈ నివేదిక పేర్కొంది. 2007-14 మధ్యలో హిందువుల జనాభా శాతం 0.4 నుండి 0.7 శాతానికి పెరిగిందని, అదే విధంగా ముస్లింల సంఖ్య 0.4 నుండి 0.9 శాతం పెరిగిందని ప్యూ అధ్యయనం వెల్లడించింది. దీనితో అమెరికాలో హిందూ మతం నాల్గవ  పెద్ద మతంగా అవతరించింది (ఇక్కడ).
ఐతే ఈ అధ్యయనం ప్రకారం అమెరికాలోని హిందువుల జనాభాలో వలస వచ్చినవారి సంఖ్యే ఎక్కువుంది. అత్యధికంగా 91% మంది ఆసియా మూలాలకి చెందినవారు కాగా, కేవలం 4% లేదా అంతకంటే తక్కువ శాతం మంది తెలుపు, నలుపు, లాటినో లేదా మిక్స్ మూలాలకి చెందినవారు. ఇదిలా ఉంటే 2007-14 మధ్య కాలంలో తమను ఏ మతానికి అనుబంధం కాము అని చెప్పిన వారి సంఖ్య పెరిగింది. ఈ కాలంలో వీరి సంఖ్య 1.9 కోట్లు పెరిగి 5.6 కోట్లకు చేరుకుంది. తరాలు మారి కొత్త తరాలవారికి మత విశ్వాసాలపై నమ్మకం తగ్గిపోవడం క్రైస్తవుల సంఖ్య తగ్గడానికి ఒక కారణమని ఈ నివేదిక వెల్లడించింది.
రాబోయే రోజుల్లో అమెరికాలో హిందువుల జనాభా పెరుగుతుందని కూడా ఈ అధ్యయనం వెల్లడించింది. 2010లో ప్రపంచవ్యాప్తంగా ఉన్న హిందువులలో అమెరికాలో ఉన్నవారి శాతం 0.6% కాగా, ఈ సంఖ్య 2050 కల్ల 1.2% వరకు చేసుకుంటుందని తెలిపింది.
ఐతే ఈ రిపోర్ట్‌లో అమెరికాలో క్రైస్తవాన్ని విడిచి హిందూ మతంలోకి మారుతున్నట్టు మాత్రం చెప్పలేదు. పైగా అమెరికాలో ఏడు లక్షల మంది క్రైస్తవాన్ని విడిచి హిందూ మతంలోకి మారినట్టు ఎక్కడా ఆధారాలు కానీ,  రిపోర్ట్స్ కానీ లేవు. కాబట్టి ప్రస్తుతం వైరల్ అవుతున్న వార్తకు సంబంధించి ఎటువంటి ఆధారాలు లేవని స్పష్టమవుతుంది.
గతంలో వీహెచ్‌పీ లీడర్ ఇలాంటి వ్యాఖ్యలే చేసాడు:
2016లో ఒకసారి విశ్వ హిందూ పరిషద్ నాయకుడు ప్రవీణ్ తొగాడియా మాట్లాడుతూ ప్రపంచవ్యాప్తంగా 7.5 లక్షల మంది ముస్లింలు మరియు క్రైస్తవులు హిందూ మతంలోకి మారారంటూ వ్యాఖ్యలు చేసాడు (ఇక్కడ మరియు ఇక్కడ). కాని ఈ వాదనకు ఎటువంటి ఆధారాలు అయన అందించలేదు. ప్రస్తుతం వైరల్ అవుతున్న వార్తకు ఇదే మూలం అయ్యుంటుంది. 2016లో ప్రవీణ్ తొగాడియా ఈ వ్యాఖ్యలు చేసినప్పటినుండి ఈ వార్త సోషల్ మీడియాలో షేర్ అవుతూనే ఉంది.
ప్రస్తుతం షేర్ అవుతున్న వీడియో లండన్‌లో జరిగిన రథయాత్రకు సంబంధించింది:
ఇదిలా ఉండగా ప్రస్తుతం షేర్ అవుతున్న వీడియో ఎక్కడిదనేది కచ్చితంగా తెలియనప్పటికీ, ఈ వీడియో ఇస్కాన్ ఇటీవల జులై 2023లో లండన్ నగరంలో నిర్వహించిన రథయాత్రకు సంబంధించింది అంటూ పలు సోషల్ మీడియా వినియోగదారులు షేర్ చేసారు (ఇక్కడ మరియు ఇక్కడ). ఐతే అధికారిక సమాచారం ప్రకారం ఇస్కాన్ జులై 2023లో ప్రపంచవ్యాప్తంగా పలు నగరాలలో రథయాత్రలు నిర్వహించింది. అమెరికాలో కూడా ఈ రథయాత్రలు నిర్వహించింది.
చివరగా, అమెరికాలో ఏడు లక్షల మంది క్రైస్తవ మతాన్ని వదిలి హిందూ మతంలోకి మారాడనడానికి ఎటువంటి ఆధారాలు లేవు.

created: October 11, 2023


text:
కాబాలో బంగారు రేకుపై విక్రమాదిత్యుడి గురించి ఇలా ఉన్నట్టు ఆధారాలు లేవు - FACTLY
Sai Krishna Muthyanolla
March 8, 2022
విక్రమాదిత్యుడు భారత దేశం మాత్రమే కాకుండా ఇప్పటి అరబ్ ప్రాంతాలు మరియు చైనాలోని చాలా ప్రాంతాలు పరిపాలించారని, సౌదీ అరేబియాలోని కాబాలో విక్రమాదిత్యుడిపై రాసిన అరబిక్ రాతలు దీన్ని ధ్రువీకరిస్తున్నాయని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కాబాలో బంగారు రేకుపై విక్రమాదిత్యుడి గురించి రాసిన అరబిక్ రాతలు అతను అరబ్ ప్రాంతాలు మరియు చైనాలోని చాలా ప్రాంతాలు పరిపాలించారని ధ్రువీకరిస్తున్నాయి.
ఫాక్ట్: కాబాలో బంగారు రేకుపై విక్రమాదిత్యుడి గురించి అరబిక్ రాతలు ఉన్నట్టు ఎటువంటి ఆధారాలు లభించలేదు. హిందూ కేంద్రిత చారిత్రక సవరణవాదానికి (Historical Revivalism) ప్రసిద్ధి చెందిన పి.ఎన్.ఓక్ ఇలా అన్నాడు. తాజ్ మహల్ తెజో మహల్ అనే హిందూ ఆలయం అని, క్రైస్తవమతం వాస్తవానికి కృష్ణ-నీతి (“కృష్ణ సిద్ధాంతం”) అని, మరియు కాబా ఒక శివాలయమని ఇలా విచిత్రమైన విషయాలు పుస్తకాల్లో రాసేవాడు. కానీ, వీటికి ఎక్కడ ఆధారాలు లేవు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్పినట్టు సౌదీ అరేబియాలోని కాబాలో అటువంటి ఒక బంగారు రేకుపై విక్రమాదిత్యుడి గురించి తెలిపినట్టు ఎక్కడా కూడా కచ్చితమైన సమాచారం మాకు లభించలేదు.
విక్రమాదిత్యుడు సుమారు మొదటి శతాబ్దపు BCEలో భారతదేశాన్ని పరిపాలించినట్టు చెప్తుంటారు. ఆయన ఒక గొప్ప రాజని, ఔదార్యానికి, ధైర్యానికి, మరియు పాండిత్యాన్ని ప్రోత్సహించడంలో ప్రసిద్ధి చెందాడని అంటారు. “విక్రమాదిత్య” అనే ఒక బిరుదుగల పేరును అనేక మంది భారతీయ రాజులు స్వీకరించారు. అందుకే, తర్వాత వచ్చిన ఎంతో మంది రాజులను విక్రమాదిత్యుడనే పిలిచేవారు. కావున, ఏ రాజు గురించి పోస్టులో ప్రస్తావించారో కచ్చితంగా చెప్పలేము, కానీ, పోస్టులో చెప్పినట్టుగా అటువంటిది జరిగినట్టు NCERT చరిత్ర  పుస్తకాల్లో ఎక్కడా కూడా లేదు.
పోస్టులో చెప్పినట్టుగా Sayar-ul-Okul అనే పుస్తకం ఆన్‌లైన్‌లో లభించలేదు. కాబాలో సంస్కృతంలో రాతలు ఉన్నాయని పురుషోత్తమ నాగేష్ ఓక్ (పి.ఎన్.ఓక్), (హిందూ కేంద్రిత చారిత్రక సవరణవాదానికి (Historical Revivalism) ప్రసిద్ధి చెందాడు) రాసాడు. తాజ్ మహల్ తెజో మహల్ అనే హిందూ ఆలయం అని, క్రైస్తవమతం వాస్తవానికి కృష్ణ-నీతి (“కృష్ణ సిద్ధాంతం”) అని, మరియు కాబా ఒక శివాలయమని ఇలా విచిత్రమైన విషయాలు పుస్తకాల్లో రాసేవాడు. ‘Was Kaaba a Hindu Temple?’ అనే పేరుతో 13 పేజీల కరపత్రంలో, ఓక్ , కాబా లోపల భారతీయ రాజు విక్రమాదిత్యుని పేర్కొంటూ ఒక శాసనం ఆధారంగా ఓక్ ఇటువంటి క్లెయిమ్ ఒకటి చేసాడు.
Sayar-ul-Okul అనే పుస్తకం యొక్క 315వ పేజీలో దీని రుజువు ఉన్నట్టు తెలిపాడు, ఇది ‘Makhtab-e-Sultania library in Istanbul, Turkey’ లో ఉన్నట్టు తెలిపారు. కానీ, దీని గురించి ఆన్‌లైన్‌లో వెతకగా మాకు ఎటువంటి సమాచారం లభించలేదు.
చివరగా, కాబాలో బంగారు రేకుపై విక్రమాదిత్యుడి గురించి ఇలా అరబిక్ రాతలు రాసి ఉన్నట్లు ఎటువంటి ఆధారాలు లేవు.


text:
“మోక్షం కావాలంటే యేసు దగ్గరకు రండి....” అని స్వామి వివేకానంద అన్నట్టు ఎటువంటి ఆధారాలు లేవు - FACTLY
Sai Krishna Muthyanolla
June 8, 2022
“మోక్షం కావాలంటే యేసు దగ్గరకు రండి. మీరు ఊహించే సకల దేవుళ్ళకంటే మిక్కిలి ఉన్నత స్థితిలో ఉన్నవాడు యేసు” అని స్వామి వివేకానంద అన్నారని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “మోక్షం కావాలంటే యేసు దగ్గరకు రండి. మీరు ఊహించే సకల దేవుళ్ళకంటే మిక్కిలి ఉన్నత స్థితిలో ఉన్నవాడు యేసు” – స్వామి వివేకానంద.
ఫాక్ట్: “మోక్షం కావాలంటే యేసు దగ్గరకు రండి. మీరు ఊహించే సకల దేవుళ్ళకంటే మిక్కిలి ఉన్నత స్థితిలో ఉన్నవాడు యేసు” అని స్వామి వివేకానంద అన్నట్టు ఎటువంటి ఆధారాలు దొరకలేదు. జ్ఞానదీపం అనే పుస్తకం స్వామి వివేకానంద రాసినట్టు కూడా మాకు ఎటువంటి ఆధారాలు దొరకలేదు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
ఇటువంటి పోస్టులు కనీసం 2014 నుండి ఇంటర్నెట్‌లో షేర్ అవుతున్నాయి. ‘Complete Works of Swami Vivekananda’ పుస్తకంలో, స్వామి వివేకానంద, మోక్షం కావాలంటే యేసు దగ్గరకు రావాలని అనలేదు.
స్వామి వివేకానంద యేసు గురించి అలా అన్నట్టు ఆన్‌లైన్‌లో ఎక్కడా కూడా ఎటువంటి కచ్చితమైన సమాచారం లేదు.
తమిళ భాషలో జ్ఞానదీపం అనే పుస్తకం స్వామి వివేకానందకు సంబంధించి ఉన్నట్టు amazon వెబ్సైటులో చూడొచ్చు. ఈ పుస్తకంలో ఇలా ప్రచురించారని కొంతమంది ఇంటర్నెట్‌లో అంటున్నారు. జ్ఞానదీపం అనే పుస్తకం స్వామి వివేకానంద రాసినట్టు మాకు ఎటువంటి ఆధారాలు దొరకలేదు.
చివరగా, “మోక్షం కావాలంటే యేసు దగ్గరకు రండి. మీరు ఊహించే సకల దేవుళ్ళకంటే మిక్కిలి ఉన్నత స్థితిలో ఉన్నవాడు యేసు” అని స్వామి వివేకానంద అన్నట్టు ఎటువంటి ఆధారాలు లేవు.


text:
బైబిల్‌ని కాలిఫోర్నియాలో నిషేధించారనడానికి ఎటువంటి ఆధారాలు లేవు - FACTLY
Sai Krishna Muthyanolla
October 1, 2021
కాలిఫోర్నియాలో బైబిల్ నిషేధించారంటూ ఒక పోస్ట్ సోషల్ మీడియాలో బాగా షేర్ చేస్తున్నారు. బైబిల్‌లో ‘sexual topics’ ఎక్కువగా ఉన్నాయని, చిన్న పిల్లలు చదవటం మంచిదికాదని బైబిల్‌ని నిషేధించిన కాలిఫోర్నియా ప్రభుత్వం అంటూ పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: బైబిల్‌ని కాలిఫోర్నియాలో బ్యాన్ చేసారు.
ఫాక్ట్: కాలిఫోర్నియాలో బైబిల్‌ని నిషేధించారా అనే విషయం గురించి ఎటువంటి ఆధారాలు దొరకలేదు. కాలిఫోర్నియా స్టేట్ అసెంబ్లీ 2018లో ప్రవేశపెట్టిన బిల్లు 2943 గురించి సభ్యుడు ట్రావిస్ అలెన్ ను అడిగినప్పుడు ‘ఈ ప్రతిపాదిత చట్టం (బైబిల్ అమ్మకాన్ని) నిషేధిస్తో౦ది.’ అని అన్నారు. డెమొక్రాట్ కాలిఫోర్నియా లా మేకర్ ‘ఇవాన్ లో’ ప్రవేశపెట్టిన ఈ బిల్లు, స్వలింగ మార్పిడి చికిత్సను వ్యాపారంగా మార్చడాన్ని చట్టవిరుద్ధం చేస్తుందని, ఇది బైబిల్ను  నిషేధించదని ఆయనే చెప్పారు. అయినా, ‘ఇవాన్ లో’ సెప్టెంబర్ 2018లో ఈ బిల్లును ఉపసంహరించుకున్నాడు. కావున, పోస్ట్ ద్వారా చెప్పేది తప్పు.
కాలిఫోర్నియాలో బైబిల్‌ని నిషేధించారా  అనే విషయం గురించి ఇంటర్నెట్‌లో వెతకగా, అలా నిషేధించారని ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటిది జరిగుంటే, అన్నీ ప్రముఖ వార్తాపత్రికలు దాని గురించి ప్రచురించేవి.
ఏప్రిల్ 2018లో, వన్ అమెరికా న్యూస్ నెట్ వర్క్ (ఓఎఎన్) కాలిఫోర్నియా స్టేట్ అసెంబ్లీ సభ్యుడు ట్రావిస్ అలెన్ ను ఇంటర్వ్యూ చేసింది. అతన్ని కాలిఫోర్నియా స్టేట్ అసెంబ్లీ అప్పట్లో ప్రవేశపెట్టిన బిల్లు 2943 గురించి అడిగినప్పుడు ఇలా అన్నారు. ‘ఈ ప్రతిపాదిత చట్టం (బైబిల్ అమ్మకాన్ని) నిషేధిస్తో౦ది.’
డెమొక్రాట్ కాలిఫోర్నియా లా మేకర్ ‘ఇవాన్ లో’ ప్రవేశపెట్టిన ఈ బిల్లు, స్వలింగ మార్పిడి చికిత్సను వ్యాపారంగా మార్చడాన్ని చట్టవిరుద్ధం చేస్తుందని, ఇది బైబిల్ ను నిషేధించదని ట్విట్టర్ వేదికగా ఆయనే అన్నారు.
A church or individual may still practice conversion therapy if they do so without charging for this fraudulent service.  It does not ban bibles nor does it ban the basic sales of books as some would have you believe. #leadwithlove @eqca @HRC @TrevorProject https://t.co/cHCQTYhInl
‘ఇవాన్ లో’ సెప్టెంబర్ 2018 లో ఈ బిల్లును ఉపసంహరించుకున్నాడు. ‘భవిష్యత్తు పట్ల ఆశాజనక దృష్టితో, అసెంబ్లీ మరియు సెనేట్లో బిల్లుకు మద్దతు లభించినప్పటికీ, ఈ ఏడాది నేను ఈ బిల్లును గవర్నర్ కు పంపబోను’ అని తన స్టేట్మెంట్ లో చెప్పాడు.
చివరగా, బైబిల్‌ని కాలిఫోర్నియాలో నిషేధించారనడానికి ఎటువంటి ఆధారాలు లేవు.

created: October 1, 2021


text:
1616లో బ్రిటిష్ ప్రభుత్వం కమలం గుర్తు కలిగిన నాణేలను ముద్రించినట్టు ఎటువంటి ఆధారాలు లేవు - FACTLY
Sai Krishna Muthyanolla
January 9, 2024
కమలం గుర్తు కలిగిన నాణెం ఒకటి చూపిస్తూ ‘ఈ నాణెం బీజేపి ప్రవేశపెట్టింది కాదు, 1616 లో  బ్రిటిష్ ప్రభుత్వం విడుదల చేసిన రెండు అణాల నాణెం’ అంటూ సోషల్ మీడియాలో ఒక పోస్టును విస్తృతంగా షేర్ చేస్తున్నారు. అందులో ఎంత నిజముందో ఇప్పుడు చూద్దాం.
క్లెయిమ్: 1616 లో బ్రిటిష్ ప్రభుత్వం విడుదల చేసిన కమలం గుర్తు కలిగిన రెండు అణాల నాణెం ఫోటో.
ఫాక్ట్(నిజం): బ్రిటిష్ ప్రభుత్వం కమలం గుర్తు కలిగి ఉన్న నాణెం ముద్రించినట్టు ఎటువంటి ఆధారం లేదు. బ్రిటిష్ వాళ్ళు మొట్టమొదట 1717లో నాణేలు ముద్రించేందుకు ముఘల్ చక్రవర్తి ఫరూక్సియార్ నుండి అనుమతి పొంది ముంబైలో ఆంగ్ల నమూనా నాణేలు ముద్రించటం మొదలు పెట్టారు. కానీ, అధికారికంగా బ్రిటిష్ ప్రభుత్వం 1835 నుండ నాణేలను ముద్రించినది. అంటే, 1616లో బ్రిటిష్ ప్రభుత్వం ఈ నాణెం ముద్రించే అవకాశం లేదు. కావున పోస్టులో చేసిన క్లెయిమ్ తప్పు.
స్వాతంత్రం వచ్చే ముందు బ్రిటిష్ వాళ్ళు ప్రవేశపెట్టిన నాణాల వివరాలు కనుక్కోవటానికి RBI వెబ్సైట్‌లోని మ్యూజియం సెక్షన్‌లో వెతికితే  పోస్టులో షేర్ చేసినటువంటి నాణెం ఏదీ మాకు కనిపించలేదు. పైగా, ఈ వెబ్సైట్‌లో బ్రిటిష్ నాణేల చరిత్ర గురించి అందుబాటులో ఉన్న సమాచారం పరకారం,  క్రీ.శ. 1717లో ఆంగ్లేయులు బొంబాయి మింట్‌లో నాణాలు ముద్రించటానికి ముఘల్ చక్రవర్తి ఫరూక్సియార్ నుండి అనుమతి పొందారు. అక్కడ ఆంగ్ల నమూనా నాణేలు ముద్రించబడ్డాయి అని తెలుసుకున్నాం. అయితే, క్రీ.శ. 1717లో నాణేలు ముద్రించేందుకు అనుమతి పొందినప్పటికీ బ్రిటీష్ అధికారులు 1835లో మాత్రమే నాణేల చట్టం, 1835 ద్వారా నాణేల ముద్రణకు సంబంధించిన చట్టాన్ని తెచ్చారు.
భారతదేశానికి స్వాతంత్రం రాకముందు బ్రిటిష్ రాజ్య పాలనలో విడుదలైన నాణేలు ఇక్కడ, ఇక్కడ మరియు ఇక్కడ చూడవచ్చు. బ్రిటీష్ ప్రభుత్వం విడుదల చేసిన ఈ నాణేల్లో దేనిపైనా కమలం గుర్తు లేదు.
కాయిన్‌క్వెస్ట్ వెబ్‌సైట్ ప్రకారం, ఈస్ట్ ఇండియా కంపెనీ యొక్క శాసనం మరియు 1616, 1717, 1818 వంటి తేదీలతో కూడిన రాగి నాణేలు ఎక్కువగా ‘ఆధ్యాత్మిక ఆధారిత టోకెన్‌గా ఇటీవల తయారు చేయబడ్డాయి మరియు పర్యాటకులకు విక్రయించబడ్డాయి….ఇవి పాత మరియు విలువైనదిగా కనిపించేలా రూపొందించిన నకిలీ నాణేలు.‘
చివరిగా, 1616లో బ్రిటిష్ ప్రభుత్వం కమలం గుర్తు కలిగిన నాణేలను ముద్రించినట్టు ఎటువంటి ఆధారాలు లేవు.

created: January 9, 2024


text:
కోవిడ్ వ్యాక్సిన్లను నిరాకరించినందుకు ఈ దేశాల అధినేతలు హత్యలకు గురైనట్టు ఎటువంటి ఆధారాలు లేవు - FACTLY
Sai Krishna Muthyanolla
July 30, 2021
‘కోవిడ్ వ్యాక్సిన్లను నిరాకరించినందుకు గాను ఇప్పటికే హైతీ, టాంజానియా, బురుండి, ఐవరీ కోస్ట్, స్వాజిలాండ్ (ఇప్పుడు యస్వతిని) దేశాల అధినేతలు హత్యలకు గురైనారు’ అని ఒక సోషల్ మీడియా పోస్ట్ ద్వారా షేర్ చేస్తున్నారు. పోస్టులో మాడగాస్కర్ అధ్యక్షుడిపై కూడా వాక్సిన్లు అవసరం లేదు అని చెప్పటంతో దాడి జరిగిందని అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కోవిడ్ వ్యాక్సిన్లను నిరాకరించినందుకు గాను ఇప్పటికే హైతీ, టాంజానియా, బురుండి, ఐవరీ కోస్ట్, యస్వతిని (ఒకప్పుడు స్వాజిలాండ్) దేశాల అధినేతలు హత్యలకు గురైనారు, మాడగాస్కర్ అధ్యక్షుడిపై హత్యా ప్రయత్నాలు జరుగుతున్నాయి.
ఫాక్ట్: వాక్సినేషన్ తిరస్కరించడం వలనే హైతీ అధ్యక్షుడు జోవెనెల్ మోసియోస్ చంపబడ్డాడు అని చెప్పడానికి ఎటువంటి ఆధారాలు లభించలేదు. టాంజానియా అధ్యక్షుడు జాన్ మగుఫులి గుండె సమస్యతో మరణించారు, తను హత్య చేయబడ్డట్టు కచ్చితమైన సమాచారం లభించలేదు. బురుండి అధ్యక్షుడు పియరీ కురుంజిజా 8 జూన్ 2020న కార్డియాక్ అరెస్ట్‌తో చనిపోయారు, అప్పటికింకా వాక్సినేషన్ మొదలుకాలేదు. ఐవరీ కోస్ట్ ప్రధాని హమేద్ బకాయోకో కాన్సర్‌తో చనిపోయారు, ఎవరో హత్య చేయడం వల్ల కాదు. యస్వతిని ప్రధాని ఆంబ్రోస్ డ్లామిని 13 డిసెంబర్ 2020న కోవిడ్ వలన చనిపోయారు. మడగాస్కర్ అధ్యక్షుడు ఆండ్రీ రాజోయెలినా 22 జులై 2021న హత్యాప్రయత్నం నుండి బయటపడ్డారు, అప్పటికే వాక్సిన్ పై తన వైఖరి మారింది. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
హైతీ:
హైతీ అధ్యక్షుడు జోవెనెల్ మోసియోస్ జూలై 7న రాజధాని పోర్ట్-ఓ-ప్రిన్స్ లోని తన ప్రైవేట్ నివాసంలో హత్యకు గురయ్యారు. దర్యాప్తులో భాగంగా అధ్యక్ష భద్రతా చీఫ్ జీన్ లగుయెల్ సివిల్ ను అరెస్టు చేసినట్లు హైతియన్ పోలీసులు తెలిపారు.
మొదట్లో హైతీ ప్రభుత్వం ప్రత్యేకంగా ఆక్స్ ఫర్డ్/ఆస్ట్రాజెనెకా షాట్ ను స్వీకరించడానికి సంకోచాన్ని వ్యక్తం చేసింది. కానీ, వ్యాక్సిన్ ను పూర్తిగా తిరస్కరించలేదు.
జూలై 14న హైతీకి తన మొదటి 500,000 కోవిడ్-19 డోసులను కోవాక్స్ వ్యాక్సిన్ పంపిణీ పథకం ద్వారా అమెరికా ప్రభుత్వం విరాళంగా అందించింది. జూలై 16న హైతీ తన వ్యాక్సినేషన్ ప్రారంభించినట్లు పాన్ అమెరికన్ హెల్త్ ఆర్గనైజేషన్ (పీఏహెచ్ ఓ) తెలిపింది. దీనికి సంబంధించి ఆర్టికల్స్ ఇక్కడ మరియు ఇక్కడ చూడొచ్చు. వాక్సినేషన్ తిరస్కరించడం వలనే హైతీ అధ్యక్షుడు జోవెనెల్ మోసియోస్ చంపబడ్డాడు అని చెప్పడానికి ఎటువంటి ఆధారాలు లభించలేదు.
టాంజానియా:
టాంజానియా అధ్యక్షుడు జాన్ మగుఫులి 61 ఏళ్ల వయసులో మరణించారు. దార్ ఎస్ సలాం  లోని ఆసుపత్రిలో గుండె సమస్యలతో ఆయన మరణించారని సామియా సులూహు హసన్ రాష్ట్ర టెలివిజన్ లో ఒక ప్రసంగంలో తెలిపారు. మిస్టర్ మగుఫులి ఆఫ్రికాలో ప్రముఖ కరోనావైరస్ సందేహాస్పదులలో ఒకరు.
వాక్సిన్ వచ్చిన మొదట్లో దానిని టాంజానియా నిరాకరించింది. కానీ, జూలై 28న, టాంజానియా అధ్యక్షుడు సామియా సులూహు హసన్ తన కోవిడ్-19 వ్యాక్సిన్ ను పొందారు, ఇది దేశం యొక్క వ్యాక్సినేషన్ యొక్క అధికారిక ప్రారంభాన్ని సూచిస్తుందని ఈ ఆర్టికల్ ద్వారా తెలుస్తుంది.
బురుండి:
8 జూన్ 2020న కార్డియాక్ అరెస్ట్ తరువాత కరుసిలోని సిన్క్వాంటెనైర్ ఆసుపత్రిలో బురుండి అధ్యక్షుడు పియరీ కురుంజిజా మరణించారు. ఆయన మరణించిన సమయంలో అప్పటికి ఇంకా కోవిడ్-19 వాక్సిన్ అందుబాటులో లేదు. కావున, వాక్సిన్ నిరాకరించటం మూలాన వారు హత్యకు గురైయ్యారు అనేదాంట్లో అర్థం లేదు.
బురుండి ప్రభుత్వం ఇప్పుడు కోవిడ్-19 వ్యాక్సిన్లను అంగీకరించినట్లు తెలుస్తుంది. వాటిని స్వీకరించిన ప్రపంచంలోని చివరి దేశాలలో ఒకటిగా మారిందని ఈ ఆర్టికల్ ద్వారా తెలుస్తుంది.. కానీ వాక్సిన్ కలిగించే ఏ దుష్ప్రభావాలకు బాధ్యత వహించబోమని ఆరోగ్య మంత్రిత్వ శాఖ చెప్పింది. దీనికి సంబంధించి ఆర్టికల్స్ ఇక్కడ మరియు ఇక్కడ చూడొచ్చు.
URGENT: Le Gouvernement de la République du Burundi annonce avec une très grande tristesse le décès inopiné de Son Excellence Pierre Nkurunziza, Président de la République du Burundi, survenu à l’Hôpital du Cinquantenaire de Karusi suite à un arrêt cardiaque ce 8 juin 2020. pic.twitter.com/PP46kKzAM5
ఐవరీ కోస్ట్:
10 మార్చ్ 2021న ఐవరీ కోస్ట్ ప్రధాని హమేద్ బకాయోకో జర్మన్ నగరమైన ఫ్రీబర్గ్ లో క్యాన్సర్ తో మరణించారు, అక్కడ ఆయన వైద్య చికిత్స పొందుతూ చనిపోయారని ప్రభుత్వం తెలిపింది. తన ట్విట్టర్ పోస్ట్ ద్వారా ప్రజలను కోవిడ్-19కు సంబంధించి అప్రమత్తంగా ఉండాలని సూచించారు, అది ఒక నిజమైన వ్యాధి అని కూడా ఆయన అన్నారు. అయితే, బకాయోకో వాక్సిన్ లను నిరాకరించినట్టు ఎటువంటి ఆధారాలు, వార్తలు  మాకు లభించలేదు.
ప్రపంచ వ్యాక్సిన్-భాగస్వామ్య కార్యక్రమం అయిన కోవాక్స్ ద్వారా కోవిడ్-19 వ్యాక్సిన్ ల షిప్ మెంట్ అందుకున్న రెండవ దేశంగా ఐవరీ కోస్ట్ నిలిచింది. ఫిబ్రవరి 2021 లోనే వారు ఆక్స్ ఫర్డ్/ఆస్ట్రాజెనెకా వాక్సిన్ లను అందుకున్నట్టు ఈ ఆర్టికల్ ద్వారా తెలుస్తుంది.
యస్వతిని (ఒకప్పుడు స్వాజిలాండ్):
కోవిడ్-19 పాజిటివ్ గా ఉన్న యస్వతిని ప్రధాని ఆంబ్రోస్ డ్లామిని 13 డిసెంబర్ 2020న దక్షిణాఫ్రికాలో ఆసుపత్రిలో చేరిన తర్వాత 52 ఏళ్ల వయసులో మరణించారు. ఆంబ్రోస్ డ్లామిని వాక్సిన్ ను నిరాకరించినట్టు ఎటువంటి ఆధారాలు, వార్తలు మాకు లభించలేదు.
యస్వతిని తమ వాక్సినేషన్ కాంపెయిన్ ను మార్చి 2021లోనే మొదలుపెట్టినట్టు ఈ ఆర్టికల్ ద్వారా తెలుస్తుంది.
మాడగాస్కర్:
మడగాస్కర్ అధ్యక్షుడు ఆండ్రీ రాజోయెలినా 22 జులై 2021న హత్యాప్రయత్నం నుండి బయటపడ్డారని ప్రాసిక్యూటర్ జనరల్ కార్యాలయం తెలిపింది. రాజోలీనాపై హత్యాప్రయత్నాన్ని అధికారులు విఫలం చేశారని. దర్యాప్తులో భాగంగా ఇద్దరు ఫ్రెంచ్ జాతీయులను పట్టుకున్నట్లు ఈ ఆర్టికల్ ద్వారా తెలుస్తుంది.
మడగాస్కర్ అధ్యక్షుడు ఆండ్రీ రాజోయెలినా మర్చి 2021న కరోనావైరస్ వ్యాక్సినేషన్ కు వ్యతిరేకంగా తన కఠినమైన వైఖరిని వెనక్కి తీసుకున్నారు. మే నెలలోనే ఆక్స్ ఫర్డ్/ఆస్ట్రాజెనెకా డోసులు కోవాక్స్ ప్రోగ్రాం ద్వారా మాడగాస్కర్ కు చేరుకున్నాయి. కావున, వాక్సిన్ నిరాకరించటం వలన ఆండ్రీ రాజోయెలినాపై హత్యా ప్రయత్నం చేసారు అనటంలో అర్ధం లేదు. ఎందుకంటే, అప్పటికే వాక్సిన్ పై తన వైఖరిని మార్చుకున్నారు గనుక.
చివరగా, కోవిడ్ వాక్సిన్లను నిరాకరించినందుకు ఈ దేశాల అధినేతలు హత్యలకు గురైనట్టు ఎటువంటి ఆధారాలు లేవు.


text:
CT, EECP మెషీన్లు ఉపయోగించి గుండెను రీసైకిల్ చేయొచ్చనడానికి ఆధారాలు లేవు - FACTLY
Sai Krishna Muthyanolla
April 28, 2022
గుండె కోసం డిజిటల్ మెడిసిన్ కనుగొన్నారని, CT-700 మరియు EECP అనే రెండు ఆధునిక యంత్రాలను ఉపయోగించి గుండెను రీసైకిల్ చేయొచ్చని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: CT-700, EECP అనే రెండు ఆధునిక యంత్రాలను ఉపయోగించి గుండెను రీసైకిల్ చేయొచ్చు.
ఫాక్ట్: కార్డియాక్ CT (కంప్యూటెడ్ టోమోగ్రఫీ) అనేది హార్ట్-ఇమేజింగ్ టెస్ట్. సాధారణంగా CT స్కాన్ అని పిలుస్తారు, శరీరం యొక్క క్రాస్-సెక్షనల్ వ్యూ కోసం కంప్యూటర్ సహాయంతో ఎక్స్-రే చిత్రాలను తీస్తుంది. ఎన్‌హాన్స్‌డ్ ఎక్స్‌టర్నల్ కౌంటర్ పల్సేషణ్ (EECP) థెరపీ అనేది ఫుడ్ అండ్ డ్రగ్ అడ్మినిస్ట్రేషన్ (FDA)చే ఆమోదించబడిన చెస్ట్ పెయిన్ థెరపీ. ఇది ఇతర చికిత్సలకు స్పందించని దీర్ఘకాలిక ఛాతీ నొప్పి లేదా ఒత్తిడి (దీర్ఘకాలిక స్థిరమైన ఆంజినా)కి చికిత్స చేస్తుంది. CT, EECP మెషీన్లు ఉపయోగించి గుండెను రీసైకిల్ చేయొచ్చనడానికి మాకు ఎటువంటి ఆధారాలు దొరకలేదు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
కంప్యూటెడ్ టోమోగ్రఫీ, సాధారణంగా CT స్కాన్ అని పిలుస్తారు, శరీరం యొక్క క్రాస్-సెక్షనల్ వ్యూ కోసం కంప్యూటర్ సహాయంతో ఎక్స్-రే చిత్రాలను తీస్తుంది. కార్డియాక్ CT అనేది హార్ట్-ఇమేజింగ్ టెస్ట్, ఇది గుండె శరీర నిర్మాణ శాస్త్రం, కరోనరీ సర్క్యులేషన్ మరియు వెస్సెల్స్ గురించి తెలుసుకోడానికి CT సాంకేతికతను ఉపయోగిస్తుంది.
కంప్యూటెడ్ టోమోగ్రఫీ కరోనరీ యాంజియోగ్రామ్ (CTCA) అనేది గుండెకు రక్త ప్రవాహ పరిమితి ఉందో లేదో తనిఖీ చేయడానికి ఎక్స్-రే ఇమేజింగ్‌ని ఉపయోగించి స్క్రీనింగ్ చేస్తుంది. ఈ స్క్రీనింగ్ రక్త నాళాలలో సమస్యలను గుర్తించడానికి ఒక అధునాతన పద్ధతి. Oxymed అనే ఆసుపత్రి యొక్క వెబ్సైటులో CT యాంజియో 700 స్లైస్ అనే అధునాతన పరికరం గురించి వివరించారు. ఈ పరికరం ద్వారా ఆసుపత్రిలో చేరాల్సిన అవసరం లేదని తెలిపారు.
ఎన్‌హాన్స్‌డ్ ఎక్స్‌టర్నల్ కౌంటర్ పల్సేషణ్ (EECP) థెరపీ అనేది ఫుడ్ అండ్ డ్రగ్ అడ్మినిస్ట్రేషన్ (FDA)చే ఆమోదించబడిన చెస్ట్ పెయిన్ థెరపీ. ఇది ఇతర చికిత్సలకు స్పందించని దీర్ఘకాలిక ఛాతీ నొప్పి లేదా ఒత్తిడి (దీర్ఘకాలిక స్థిరమైన ఆంజినా)కి చికిత్స చేస్తుంది.
EECP చిన్న ధమనులను (artery) సక్రియం చేయడం ద్వారా మరియు మయోకార్డియల్ రక్త ప్రవాహాన్ని ఏర్పాటు చేయడం ద్వారా రోగికి ప్రయోజనం చేస్తుంది. కాబట్టి గుండె యొక్క ఎడమ వైపున అడ్డుపడినట్లయితే, కొలేటరల్ సర్క్యులేషన్ ద్వారా కుడి వైపు నుండి రక్త సరఫరా నిర్వహించబడుతుంది.
బైపాస్ సర్జరీ మరియు యాంజియోప్లాస్టీకి ప్రత్యామ్నాయంగా EECPను పరిగణించటానికి కారణాలు,  ఇది సురక్షితమైనది, హాస్పిటలైజేషన్ అవసరం లేదు. యాంజియోప్లాస్టీ మరియు బైపాస్ సర్జరీతో పోలిస్తే తక్కువ ఖర్చుతో కూడుకున్నది. యాంజియోప్లాస్టీలో ఒక స్టెంట్ బ్లాకైన ఆర్టరీలో ఇన్సర్ట్ చేస్తారు.
కానీ, అందరికీ అన్నీ ప్రొసీజర్లు చేయరు, ఏది చేయాలనుకున్నా డాక్టర్ ఎక్షామిన్ చేసాక అతని/ఆమె సూచన మేరకు చేస్తారు.
చివరగా, CT, EECP మెషీన్లు ఉపయోగించి గుండెను రీసైకిల్ చేయొచ్చనడానికి ఆధారాలు లేవు.


text:
“Mid-brain Activation” ప్రక్రియను ప్రాచీన నలందా విశ్వవిద్యాలయంలో బోధించారని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
August 9, 2023
“ముక్కుతో వాసన చూసి చదువుతున్నది. ఇలాంటి విద్యలు పూర్వం నలంద యూనివర్సిటీలో నేర్పించేవారు.” అని చెప్తూ KBC కార్యక్రమంలో ఒక బాలిక కళ్లకు గంతలు కట్టుకొని, కేవలం ముక్కుతో వాసన చూసి ఒక పుస్తకాన్ని చదువుతున్న వీడియో ఒకటి సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: కళ్లకు గంతలు కట్టుకొని కేవలం ముక్కుతో వాసన చూడడం ద్వారా పుస్తకాన్ని చదవగలిగే విద్యని పూర్వం నలందా విశ్వవిద్యాలయంలో నేర్పించేవారు.
ఫాక్ట్: ఈ ప్రక్రియ పేరు “Mid-brain Activation”. ఇది ఒక అశాస్త్రీయమైన మోసపూరిత ప్రక్రియ. కళ్ల గంతలు కట్టుకున్న వ్యక్తికి ముక్కు పక్కన ఉన్న ఖాళీ నుంచి వస్తువు లేదా పుస్తకం కనిపిస్తుంది. 2021లో KBC షోలో ప్రసారమైన ఈ సన్నివేశంపై భారత హేతువాద సంఘం అధ్యక్షుడు నరేంద్ర నాయక్ కంప్లయింట్ ఇవ్వగా సోనీ టీవీ యాజమాన్యం ఈ సన్నివేశాన్ని ఎపిసోడ్ నుంచి తొలగించింది. పైగా, ఈ ప్రక్రియను ప్రాచీన నలందా విశ్వవిద్యాలయంలో బోధించారని చెప్పడానికి ఎటువంటి ఆధారాలు లేవు. కావున పోస్టులో చేయబడ్డ క్లెయిమ్ తప్పు.
ముందుగా, వైరల్ వీడియోలో చూపినట్లుగా ఈ ప్రక్రియని “Mid-brain Activation” అంటారని గుర్తించాం. ఈ ప్రక్రియలో భాగంగా ఒక వ్యక్తి కళ్లకు గంతలు కట్టి, ఏదైనా వస్తువుని కేవలం తాకడం ద్వారా దాని రంగును గుర్తిస్తారు. అలాగే ముక్కుతో వాసన చూడడం ద్వారా పుస్తకంలో ఉన్న అంకెలను, అక్షరాలను చెప్తారు. అయితే, ఈ “Mid-brain Activation” ప్రక్రియ అనేది ఒక అశాస్త్రీయమైన మోసపూరిత ప్రక్రియ అని జన విజ్ఞాన వేదిక, భారత హేతువాద సంఘం వంటి సంస్థలు అనేక సార్లు ఆధారాలతో సహా రుజువు చేశాయి.
కళ్లకు గంతలు కట్టినప్పుడు ముక్కు పక్కన ఉండే ఖాళీలో నుంచి చూసి ఆ వ్యక్తి తనకి ఇచ్చిన వస్తువు గురించి వివరిస్తాడు. ఇక వైరల్ వీడియో విషయానికి వస్తే, ఈ వీడియో క్లిప్ అమితాబ్ బచ్చన్ నిర్వహించే ‘KBC’ కార్యక్రమంలో 2021లో ప్రసారమైంది. అయితే, లక్షల మంది చూసే కార్యక్రమంలో ఇటువంటి అశాస్త్రీయమైన ప్రక్రియలను చూపించడంపై అభ్యంతరం తెలుపుతూ భారత హేతువాద సంఘం అధ్యక్షుడు నరేంద్ర నాయక్ కంప్లయింట్ ఇవ్వగా, KBC కార్యక్రమాన్ని ప్రసారం చేసే సోనీ పిక్చర్స్ నెట్వర్క్ ఇండియా యాజమాన్యం ఈ ప్రక్రియని చూపే సన్నివేశాన్ని ఎపిసోడ్ నుంచి తొలగించింది. పైగా, జరిగిన దానికి క్షమాపణలు చెప్తూ, మళ్ళీ ఇటువంటి తప్పులను పునరావృతం కాకుండా జాగ్రత్త పడతామని ఆ సంస్థ పేర్కొంది.
నరేంద్ర నాయక్ మాట్లాడుతూ ఇది ఒక మోసపూరిత వ్యాపార ప్రక్రియ అని, “Mid-brain Activation” పిల్లలకు నేర్పుతామని చెప్పి కొందరు మోసగాళ్ళు తల్లిదండ్రుల దగ్గర వేల రూపాయలను వసూలు చేస్తున్నారని పేర్కొన్నారు. ఇదే తరహాలో విదేశాలలో కూడా అనేక పేర్లతో ఈ ప్రక్రియ ఉంది అని ఆయన చెప్పారు. ఇక నలందా విశ్వవిద్యాలయంలో ఇటువంటి ప్రక్రియ బోధించారని చెప్పడానికి ఎటువంటి ఆధారాలు లేవు. ఆ విశ్వవిద్యాలయ చరిత్రని గురించి వెల్లడించే పుస్తకాలలో కూడా ఈ ప్రక్రియ గురించి ఎటువంటి ప్రస్తావన లేదు.
చివరిగా,  “Mid-brain Activation” అనే ఈ మోసపూరితమైన ప్రక్రియని పురాతన నలందా విశ్వవిద్యాలయంలో బోధించారని చెప్పడానికి ఎటువంటి ఆధారాలు లేవు.

created: August 9, 2023


text:
శ్రీ షిర్డీ సాయిబాబా సంస్థాన్ ట్రస్ట్ మసీదులకు 96 కోట్ల విరాళం ఇచ్చిందని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
December 7, 2021
షిర్డీ సాయి ట్రస్ట్ ద్వారా మసీదులకు 96 కోట్ల విరాళం ఇచ్చారని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. కానీ, అయోధ్యలో రామమందిరం నిర్మాణానికి ఒక్క రూపాయి కూడా విరాళం ఇవ్వలేదని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: సాయి ట్రస్ట్ (శ్రీ సాయిబాబా సంస్థాన్ ట్రస్ట్, షిర్డీ) మసీదులకు 96 కోట్లు విరాళం ఇచ్చింది.
ఫాక్ట్: శ్రీ షిర్డీ సాయిబాబా సంస్థాన్ ట్రస్ట్ మసీదులకు 96 కోట్ల విరాళం ఇచ్చిందని చెప్పడానికి ఎటువంటి ఆధారాలు దొరకలేదు. 2020లో కోవిడ్ రావటంతో, దాన్ని ఎదురుకోవడానికి మహారాష్ట్ర ముఖ్యమంత్రి రిలీఫ్ ఫండ్ కు 51 కోట్ల రూపాయలు మార్చ్ లో విరాళం ఇచ్చింది. అంతకంటే ఎక్కువ మొత్తంలో మసీదులకు విరాళాలు ఇచ్చినట్టు ఎటువంటి ఆధారాలు లేవు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, షిర్డీ సాయి ట్రస్ట్ అలా విరాళం ఇచ్చినట్టుగా ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటిది చేసి ఉంటే, అన్నీ ప్రముఖ వార్తాపత్రికలు దాని గురించి ప్రచురించేవి. శ్రీ సాయిబాబా సంస్థాన్ ట్రస్ట్ షిర్డీ వారి అధికారిక ఫేస్బుక్ మరియు ట్విట్టర్ అకౌంట్స్‌లో ఎక్కడా కూడా మసీదులకు 96 కోట్లు విరాళం ఇచ్చారని లేదు. శ్రీ సాయిబాబా సంస్థాన్ ట్రస్ట్ షిర్డీ వెబ్సైటులో కూడా ఇటువంటి విరాళం గురించి లేదు.
2020లో కోవిడ్ రావటంతో, దాన్ని ఎదురుకోవడానికి మహారాష్ట్ర ముఖ్యమంత్రి రిలీఫ్ ఫండ్ కు 51 కోట్ల రూపాయలు మార్చ్ లో విరాళం ఇచ్చింది. పేదలకు ఉచితంగా భోజనం పెట్టడం కోసం,  వాళ్ళు ఉండటానికి వసతులు ఏర్పాటు చేయడం వంటి పనులు లాక్ డౌన్ లో ట్రస్ట్ చేసింది.
17 మార్చి 2020 నుండి 31 ఆగస్టు వరకు మందిరం 115.16 కోట్ల రూపాయల ఆదాయాన్ని పొందింది, గత ఏడాది (2019) ఇదే కాలంలో అందుకున్నది 289.55 కోట్లు, అంటే ఆదాయం రూ.174 కోట్లకు తగ్గిందని, ట్రస్ట్ సీఈఓ 2020లో తెలిపారు. గుడి నిర్వహణకు 55 కోట్లు అవుతుందని, అక్కడ పనిచేసే 5,500 మందికి 13 కోట్లు జీతాలు అవుతాయని తెలిపారు. అలాంటప్పుడు 2020లోనైతే 96 కోట్లు- అంతపెద్ద మొత్తంలో- మసీదులకు విరాళం ఇవ్వటం సాధ్యపడదు. వివిధ వార్తా సంస్థలతో ట్రస్ట్ సీఈఓ మాట్లాడుతూ, రామ మందిర నిర్మాణానికి విరాళం కోసం ఎటువంటి ప్రతిపాదన తమ వద్దకు రాలేదని చెప్పారు.
చివరగా, శ్రీ సాయిబాబా సంస్థాన్ ట్రస్ట్ షిర్డీ మసీదులకు 96 కోట్ల విరాళం ఇచ్చిందని చెప్పడానికి ఎటువంటి ఆధారాలు లేవు.

created: December 7, 2021


text:
18 నుండి 65 సంవత్సరాల మధ్యనున్న వారంతా యువకులని ప్రపంచ ఆరోగ్య సంస్థ (WHO) ప్రకటించినట్టు ఎటువంటి ఆధారాలు లేవు - FACTLY
Sai Krishna Muthyanolla
June 20, 2022
18 నుండి 65 సంవత్సరాల మధ్యనున్న వారంతా యువకులని ప్రపంచ ఆరోగ్య సంస్థ (WHO) ప్రకటించిందని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: 18 నుండి 65 సంవత్సరాల మధ్యనున్న వారంతా యువకులని ప్రపంచ ఆరోగ్య సంస్థ (WHO) ప్రకటించింది.
ఫాక్ట్: 18 నుండి 65 సంవత్సరాల మధ్యనున్న వారంతా యువకులని ప్రపంచ ఆరోగ్య సంస్థ (WHO) ప్రకటించిందని చెప్పడానికి ఎటువంటి ఆధారాలు దొరకలేదు. ఐక్యరాజ్యసమితి వివిధ సందర్భాల్లో 60 కంటే ఎక్కువ సంవత్సరాలు ఉన్నవారిని “వృద్ధులు”గా పరిగణించింది. డికేడ్ ఆఫ్ హెల్తీ ఏజింగ్ 2021 నుండి 2030 వరకు జరుపుకుంటారని యునైటెడ్ నేషన్స్ డిక్లేర్ చేసింది. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, ప్రపంచ ఆరోగ్య సంస్థ (WHO) అలా ప్రకటించిందని చెప్పడానికి ఎక్కడా కూడా ఎటువంటి సమాచారం లేదు. ప్రపంచ ఆరోగ్య సంస్థ (WHO) వెబ్సైటులో కీ-వర్డ్స్ తో వెతకగా, అలా WHO ప్రకటించిందని చెప్పడానికి ఆధారాలు దొరకలేదు.
అడ్వాన్సెస్ ఇన్ సోషల్ సైన్సెస్ రీసెర్చ్ జర్నల్‌లోని ఆర్టికల్ ప్రకారం 2015లో, ప్రపంచ ఆరోగ్య సంస్థ అధికారికంగా వయస్సు ప్రమాణాలను సవరించింది. 44 ఏళ్లలోపు ఉన్న వ్యక్తి యువకుడిగా పరిగణించబడతాడని తెలిపారు. కొత్త వయస్సు వర్గీకరణ ప్రకారం, చిన్న వయస్సు 25 నుండి 44 వరకు, మధ్య వయస్సు 44-60, వృద్ధాప్య వయస్సు 60-75 అని ఉంది.
UN యొక్క ఆర్థిక మరియు సామాజిక వ్యవహారాల విభాగం, 15 మరియు 24 సంవత్సరాల మధ్య వయస్సు గల వ్యక్తులను “యువత”గా పరిగనిస్తుంది. UN యొక్క హై కమీషనర్ ఫర్ రేఫ్యుజీస్, 60 ఏళ్లు పైబడిన వారిని “వృద్ధులు”గా పరిగనిస్తారు. ఐక్యరాజ్యసమితి వివిధ సందర్భాల్లో 60 కంటే ఎక్కువ సంవత్సరాలు ఉన్నవారిని “వృద్ధులు”గా పరిగణించింది.
డికేడ్ ఆఫ్ హెల్తీ ఏజింగ్ 2021 నుండి 2030 వరకు జరుపుకుంటారని యునైటెడ్ నేషన్స్ ప్రకటించింది.
చివరగా, 18 నుండి 65 సంవత్సరాల మధ్యనున్న వారంతా యువకులని ప్రపంచ ఆరోగ్య సంస్థ (WHO) ప్రకటించిందని చెప్పడానికి ఎటువంటి ఆధారాలు లేవు.


text:
ఇంగ్లండ్‌లోని నదిలో దొరికిన ఈ క్యూబ్‌లు 6000 ఏళ్ల నాటివి అని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
October 12, 2022
“ఇంగ్లాండ్‌లోని ఒక నది నుండి మత్స్యకారుల ద్వారా భారతీయ భాషలో జన గణనగణిత గుర్తులు చెక్కబడిన 60 క్యూబిక్ నవగ్రహ యంత్రాలు కనుగొనబడ్డాయి. ఇవి 6000 సంవత్సరాల నాటివని తేలింది” అని చెప్తూ కొన్ని క్యూబ్‌లు ఉన్న ఫోటో సోషల్ మీడియాలో ప్రచారంలో ఉంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: 6000 సంవత్సరాల నాటి భారతీయ నవగ్రహ యంత్రాలు ఇంగ్లండ్‌లోని ఒక నదిలో కనుగొనబడ్డాయి.
ఫాక్ట్:  ఇంగ్లండ్‌లోని నదిలో ఈ లోహపు క్యూబ్‌లు దొరికిన వార్త నిజమే కానీ ఇవి 6000 ఏళ్ల నాటివి అని ఎవరూ నిర్ధారించలేదు. ‘The Hindu’ కథనం ప్రకారం ఈ క్యూబ్ల పైన ఉన్న అంకెలు ‘రాహు యంత్రం’లో ఉండే అంకెలను సూచిస్తున్నాయి. పైగా వీటి పైన ఉన్నది దేవనాగరి లిపి. ఈ లిపి కేవలం  క్రీ.శ. 11 వ శతాబ్దం నుంచి వాడుకలో ఉంది. మరియు నాణెం పైన ‘KP’ అని ఇంగ్లీషులో ముద్రించి ఉంది. కావున, ఈ లోహపు సామగ్రి 6000 ఏళ్ల నాటిది అని చెప్పడానికి ఎటువంటి ఆధారాలు లేవు. అందువలన, పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
ముందుగా ఈ వార్తని గురించి ఇంటర్నెట్లో వెతకగా, ‘Dailystar’, ‘Coventrytelegraph’ మే 2020లో  ప్రచురించిన వార్తా కథనాలు లభించాయి. ఈ కథనాల ప్రకారం, ఇంగ్లండ్‌కు చెందిన ‘విల్ రీడ్’ అనే వ్యక్తి 2020 మే నెలలో magnet fishing (అయస్కాంతం సహాయంతో నీటిలో ఉండే వస్తువులను కనిపెట్టే వ్యాపకం) చేస్తుండగా, లోహంతో చేసిన దాదాపు 60 క్యూబ్‌లు మరియు నాణేలు దొరికాయి. ఇక వాటి వివరాలను తెల్సుకోవడానికి, ఈ ఫొటోలను సోషల్ మీడియాలో షేర్ చేశాడు. అయితే, ఇవి 6000 సంవత్సరాల నాటివి అని ఎవరూ నిర్ధారించలేదు.
ఈ వార్త గురించి ‘The Hindu’ లో వచ్చిన కథనం ప్రకారం, ఈ క్యూబ్ ల పైన ఉన్న అంకెలు దేవనాగరి లిపి లో ఉన్నాయి. ఈ క్యూబ్ల పైన ఉండే అంకెలు ‘రాహు యంత్రం’లో ఉండే అంకెలను సూచిస్తున్నాయి.
అయితే ‘Britannica’ వెబ్సైటు ప్రకారం, దేవనాగరి లిపి క్రీస్తు శకం 11వ దశాబ్దం నుంచి వాడుకలో ఉంది. మరియు ఫోటోలోని ఒక నాణెం పైన ‘KP’ అని ఇంగ్షీషులో రాసి ఉంది. పై సమాచారాన్ని బట్టి చూస్తే ఈ లోహపు సామగ్రి 6000 సంవత్సరాల నాటిది అని చెప్పడానికి ఎటువంటి ఆధారాలు లేవు.
చివరిగా, ఇంగ్లండ్ నదిలో దొరికిన లోహపు క్యూబ్‌లు 6000 సంవత్సరాల నాటివి అని చెప్పడానికి ఎటువంటి ఆధారాలు లేవు.

created: October 12, 2022


text:
ఈ కొటేషన్లు రోమన్ సామ్రాజ్యపు తత్వవేత్త ‘మార్కస్ సిసెరో’ చెప్పారనడానికి ఎటువంటి ఆధారాలు లేవు - FACTLY
Sai Krishna Muthyanolla
August 23, 2021
రోమన్ సామ్రాజ్యపు తత్వవేత్త ‘మార్కస్ సిస్రో’ చెప్పిన కొటేషన్లు అంటూ ఒక పోస్ట్ సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: రోమన్ సామ్రాజ్యపు తత్వవేత్త ‘మార్కస్ సిసెరో’ చెప్పిన కొటేషన్లు.
ఫాక్ట్: ఈ కొటేషన్లు రోమన్ సామ్రాజ్యపు తత్వవేత్త ‘మార్కస్ సిసెరో’ చెప్పారనడానికి   ఎటువంటి ఆధారాలు లేవు. ఇంతకముందు ఇదే వార్త వైరల్ అయినప్పుడు, ఆస్ట్రేలియన్ అసోసియేటెడ్ ప్రెస్ వారు ఫ్యాక్ట్ చెక్ ఆర్టికల్ రాసారు.  మార్కస్ సిసెరోకు సంబంధించి ఇద్దరు నిపుణులను వారు అడిగినప్పుడు, ఆ పదాలు సిసెరోకు చెందినవి కావు అని వారు చెప్పారు. మార్కస్ తుల్లియస్ సిసెరో క్రీ.పూ 106లో జన్మించాడు,  రోమన్ సెనేట్ లో సభ్యుడిగా ఎదిగాడు. అతను పబ్లిక్ స్పీకర్ గా, రాజకీయ వేత్తగా మరియు తత్వవేత్తగా ప్రసిద్ధి చెందాడు. అతను క్రీ.పూ 43 లో హత్య చేయబడ్డాడు. సిసెరో లిఖితపూర్వఖంగా తన ఆలోచనలను వ్యక్తం చేసేవాడు, ఇటువంటి కొటేషన్లు గనక ఆయన చెప్పుంటే ఆయన రచనల్లో కచ్చితంగా లభించి వుండేవి. కావున, పోస్ట్ ద్వారా చెప్పేది తప్పు.
సిసెరోకు ఆపాదించబడిన కోట్స్ విభిన్న రూపాల్లో అనేక సంవత్సరాలుగా ఇంటర్నెట్‌లో షేర్ అవుతున్నాయి. ఆగస్టు 2012 నుండి, తొమ్మిదికి బదులుగా 11 కొటేషన్స్ కలిగి ఉన్న పోస్ట్ షేర్ చేసేవారు. ఇది ఆక్యుపై వాల్ స్ట్రీట్ ఉద్యమానికి సంబంధించిన ఒక సైట్ లో మొదలయింది. అందులోని ఒక సభ్యుడు “బెంజమిన్” ఈ కొటేషన్లు సిసెరోకు ఆపాదిస్తూ పోస్ట్ చేసాడు, అతను వీటి సోర్స్ గురించి ఎటువంటి సమాచారాన్ని అందించలేదు.
ఇంతకముందు ఇదే వైరల్ అయినప్పుడు ఆస్ట్రేలియన్ అసోసియేటెడ్ ప్రెస్ ఫ్యాక్ట్ చెక్, ఇటువంటి పోస్టుకు సంబంధించి ఆర్టికల్ రాసారు. మార్కస్ సిసెరోకు సంబంధించి ఇద్దరు నిపుణులను వారు అడిగి తెలుసుకున్నారు. సీన్ మెక్ కోనెల్ (‘Philosophical Life in Cicero’s Letters’ బుక్ రచయిత), ఒటాగో విశ్వవిద్యాలయానికి చెందిన ప్రొఫెసర్ జోన్ హాల్ (‘Politeness and Politics in Cicero’s Letters’ బుక్ రచయిత, ఈ ఇద్దరూ ఆ పదాలు సిసెరోకు చెందినవి కావు అని చెప్పారని ఈ ఆర్టికల్ ద్వారా తెలుస్తుంది.
మార్కస్ తుల్లియస్ సిసెరో క్రీ.పూ 106లో జన్మించాడు. రోమన్ సెనేట్ లో సభ్యుడిగా ఎదిగాడు. అతను పబ్లిక్ స్పీకర్ గా, రాజకీయ వేత్తగా, తత్వవేత్తగా ప్రసిద్ధి చెందినవాడు. అతను క్రీ.పూ 43 లో హత్య చేయబడ్డాడు. అయితే న్యాయవాదిగా, సెనేటర్ గా అతని ఆలోచనలు, రచనలు, ప్రసంగాల రూపంలో ఉన్నాయి. సిసెరో లిఖితపూర్వఖంగా తన ఆలోచనలను వ్యక్తం చేసాడు. ఆన్‌లైన్‌లో అనేక మార్కస్ సిసెరో కొటేషన్లు ఇక్కడ మరియు ఇక్కడ చూడొచ్చు. పోస్టులో చేసిన కొటేషన్లు ఇందులో కూడా లేవు.
చివరగా, ఈ కొటేషన్లు రోమన్ సామ్రాజ్యపు తత్వవేత్త ‘మార్కస్ సిసెరో’ చెప్పారనడానికి  ఎటువంటి ఆధారాలు లేవు.


text:
పాకిస్తాన్‌లో ఇద్దరు పిల్లలు విషపూరిత పాము ఉన్న బిందెలోని పాలు తాగి చనిపోయారని ఎటువంటి రుజువు లేదు. - FACTLY
Sai Krishna Muthyanolla
May 4, 2023
పాకిస్తాన్‌లోని క్వెట్టాలో ఈ మధ్య ఒకే కుటుంబానికి చెందిన ఇద్దరు పిల్లలు, నిద్రవేళలో విషపూరిత పాము ఉన్న బిందెలోని పాలు తాగి చనిపోయారని చెప్తున్న పోస్టు ఒకటి సోషల్ మీడియాలో వైరల్ అవుతోంది. మార్కెట్ నుండి ఆకుకూర కట్టను తెరవకుండానే ఫ్రిజ్‌లో పెట్టామని కుటుంబీకులు చెప్పారని, ఆ కట్టల నుండి ఒక పిల్ల పాము ఫ్రిజ్‌లో ఉన్న పాల బిందెలో పడి ఉండవచ్చు అని ఈ పోస్టులో ఉంది. ఇందులో ఎంత నిజముందో ఈ ఆర్టికల్ ద్వారా చూద్దాం.
క్లెయిమ్: విషపూరితమైన పాము ఉన్న బిందెలోని పాలు తాగి ఇద్దరు పిల్లల మృతి చెందారు. ఈ సంఘటన పాకిస్తాన్‌లోని క్వెట్టాలో జరిగింది.
ఫాక్ట్(నిజం): పాము విషం మనిషి యొక్క రక్త ప్రవాహంలో కలిసినప్పుడు అది చావుకి దారి తీస్తుంది. ఇది పాము కాటు వల్ల జరుగుతుంది.  పోస్టులో చెప్తున్నట్లుగా, పాము విషాన్ని తాగటం లేదా పాము ఉన్న బిందెలోని పదార్థాలు తాగటం ద్వారా కూడా విషం రక్త ప్రవాహంలోకి వెళ్లే అవకాశం ఉంది. కడుపులో అల్సర్లు, లేదా ఏవైనా గాయాలు ఉంటే ఇలా జరగవచ్చు. కాబట్టి, పాము విషం తాగటం అంత సురక్షితం కాదు. ఇదిలా ఉంచితే, ఇటువంటి సంఘటన జరిగి క్వెట్టాలో ఇద్దరు పిల్లలు చనిపోయారు అని చెప్పటానికి ఎటువంటి ఆధారాలు లేవు. అంతే కాక ఇదే సంఘటన భారతదేశంలో జరిగింది అని సోషల్ మీడియాలో  2015 నుండి పోస్టులు ఉన్నాయి. కావున పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
ముందుగా, క్వెట్టాలో ఇటువంటి సంఘటన ఏదైనా జరిగిందా అని తెలుసుకోవడానికి ఇంటర్నెట్‌లో తగిన కీ వర్డ్స్ ఉపయోగించి వెతకడం జరిగింది. కానీ దీనికి రుజువుగా ఎటువంటి వార్త కథనాలు మాకు లభించలేదు. అంతే కాక ఇదే క్లెయిముతో 2015 నుండి సోషల్ మీడియాలో పోస్టులు ఉన్నాయి అని మా పరిశోధనలో మాకు తెలిసింది. కానీ, అప్పటి పోస్టులలో ఈ సంఘటన భారత దేశంలో జరిగినట్లు ఉంది. మన దేశంలో ఇలాంటి సంఘటన జరిగినట్లు కూడా ఎటువంటి ఆధారాలు లేవు. దీని బట్టి, ఈ సంఘటన అవాస్తవం అని చెప్పొచ్చు.
కానీ ఈ పోస్టు హెచ్చరిస్తున్నట్లు, విషపూరితమైన పాము ఒకటి మన పాల బిందెలో కానీ పడి ఉండి మనం ఆ పాలను తాగితే మనం చనిపోతామా అన్న వివరాలు ఇప్పుడు చూద్దాం.
ఒక విషపూరిహమైన పాము(venomous snake) మనల్ని కాటు వేసినప్పుడు దాని విషం మన రక్త ప్రవాహంలోకి వెళ్తుంది. అది మరణాన్ని కలుగ చేస్తుంది (ఇక్కడ). అయితే, ఒకవేళ పాము విషాన్ని కనుక మనం తాగితే ఏమౌతుంది అని చుస్తే, యూనివర్సిటీ ఆఫ్ ఫ్లోరిడా వారి ఆర్టికల్ ఒకటి లభించింది. అందులో వారు పాము విషం తాగితే, మనం చస్తామా అనే ప్రశ్నకు సమాధానం రాస్తూ, పాము కాటు వేస్తేనే అది ప్రాణాంతకం అని చెప్పారు, కానీ విషాన్ని తాగటాన్ని వారు సిఫార్సు చెయ్యలేదు.
అలాగే, పాము విషాన్ని మనం తాగిప్పుడు, ఒకవేళ మన జీర్ణాశయంలో  ఎక్కడైనా గాయాలు లేదా అల్సర్లు ఉంటే వాటి ద్వారా ఆ విషం మన రక్త ప్రవాహంలోకి వెళ్లే అవకాశం ఉంది (ఇక్కడ మరియు ఇక్కడ ). ఒకసారి రక్త ప్రవాహంలో విషం చేరితే అది ప్రాణాంతకం అవుతుంది.
పోస్టులో చెప్తున్న కథనం లాంటి ఒక సంఘటనలో ఒక 68 సంవత్సరాల వృద్ధుడు, snake wine అనే మందు తాగి ఆసుపత్రి పాలయ్యాడు. అది తాగటం వల్ల తన ఒంట్లోకి విషం వెళ్ళింది. snake wine,  విషపూరిత పాములను rice wine లో నిండా ముంచి తయారు చేస్తారు.
పాము విషం తాగావచ్చా లేదా అనే విషయంపై, SciShow అనే వెరిఫైడ్ యూట్యూబ్ ఛానల్ వారు ఒక వీడియో చేసారు. దాన్ని ఇక్కడ చూసి ఈ విషయంపై మరింత సమాచారం పొందవచ్చు .
ఇదిలా ఉండగా మార్కెట్ నుండి మనం తెచ్చుకొనే ఆకు కూరల్లో హానికారక  germs (క్రిములు) ఉంటాయి అని CDC చెప్తుంది, వీటివల్ల రోగాలు వస్తాయి. ఈ రోగాలనుండి తప్పించుకోవాలి అంటే ఆకు కూరల్ని సరైన విధంగా వండుకోవాలని కూడా CDC సూచిస్తుంది. ఈజిప్ట్లోని బెన్హా నగరంలో లభించే ఆకు కూరల్లో హానికారక పరాన్నజీవులు ఉన్నాయి అని, అవి అమీబియాసిస్, అస్కేరియాసిస్, తదితర వ్యాధులు మనుషుల్లో కలుగచేస్తాయి అని ఒక పరిశోధనలో తేలింది. అపరిశుభ్రంగా ఈ ఆకుకూరల్ని పండించినా, లేదా సరిగ్గా వండకపోయినా, ఈ పరాన్నజీవులు మన ఒంట్లోకి వెళ్లే అవకాశం ఉంది అని ఆ పరిశోధన చెప్తుంది.
చివరిగా, పాకిస్తాన్‌లోని క్వెట్టాలో ఇద్దరు పిల్లలు విషపూరిత పాము ఉన్న బిందెలోని పాలు తాగి చనిపోయారని చెప్పటానికి ఎటువంటి ఆధారాలు లేవు.


text:
ఈ వ్యాసాన్ని జస్టిస్ చిన్నప్ప రెడ్డికి ఆపాదించడానికి ఎటువంటి ఆధారాలు లేవు - FACTLY
Sai Krishna Muthyanolla
February 15, 2023
హైకోర్టు రిటైర్డ్ న్యాయమూర్తి జస్టిస్ చిన్నప్ప రెడ్డి వ్రాసిన అద్భుతమైన శాస్త్రీయ వ్యాసం అంటూ ఒక వ్యాసాన్ని షేర్ చేసిన పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ వ్యాసంలో చిన్నప్ప రెడ్డి ప్రస్తుతం దేశంలో నెలకొన్న అనేక సామాజిక అసమానతలు, రుగ్మతులను కొన్ని ఉదాహారణలతో విమర్శిస్తూ, తన అభిప్రాయాలను వ్యక్తపరుస్తాడు. ఐతే ఈ కథనం ద్వారా ఆ వ్యాసానికి సంబంధించి నిజమేంటో చూద్దాం.
క్లెయిమ్: హైకోర్టు రిటైర్డ్ న్యాయమూర్తి జస్టిస్ చిన్నప్ప రెడ్డి వ్రాసిన అద్భుతమైన శాస్త్రీయ వ్యాసం.
ఫాక్ట్(నిజం): జస్టిస్ చిన్నప్ప రెడ్డి సామాజిక రుగ్మతులకు వ్యతిరేకంగా మాట్లాడినట్టు కొన్ని కథనాలు ఉన్నప్పటికీ, ఈ వ్యాసాన్ని ఆయనకు ఆపాదించడానికి ఎటువంటి ఆదారాలు లేవు. పైగా ఈ వ్యాసంలో ఉదాహారణలుగా పేర్కొన్న కొన్ని సంఘటనలు అయన చనిపోయినాక జరిగాయి. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
భారత న్యాయవ్యవస్థలో అత్యంత గౌరవనీయులైన సభ్యులలో జస్టిస్ చిన్నప్ప రెడ్డి ఒకరు. సుప్రీంకోర్టు న్యాయమూర్తిగా జస్టిస్ చిన్నప్ప రెడ్డి మానవ హక్కులకు సంబంధించి అనేక క్రియాశీలమైన తీర్పులు ఇచ్చారు. జస్టిస్ రెడ్డి తనని తాను మార్క్సిస్ట్ గా అభివర్ణించుకొన్నాడు.
ఐతే జస్టిస్ రెడ్డి సామాజిక అసమానతలు, మూఢ నమ్మకాలు, వలసవాద విద్యావ్యవస్థ మొదలైన సామాజిక రుగ్మతులకు వ్యతిరేకంగా మాట్లాడినట్టు కొన్ని బ్లాగ్స్ పేర్కొన్నప్పటికీ, పోస్టులో షేర్ చేసిన వ్యాసం జస్టిస్ చిన్నప్ప రెడ్డికి ఆపాదించడానికి ఎటువంటి ఆధారాలు లేవు. పైగా ఈ బ్లాగ్స్ యొక్క విశ్వాసనీయత కూడా మనకు తెలియదు.
పైగా ఈ వ్యాసానికి సంబంధించి సమాచారం కోసం ఇంటర్నెట్‌లో వెతకగా, తన పుస్తకాలలో గానీ లేక ఇతర రచనలో జస్టిస్ చిన్నప్ప రెడ్డి ఇలా అభిప్రాయ పడ్డాడనడానికి మాకు ఎటువంటి ఆధారాలు దొరకలేదు.
ఈ వ్యాసంలో పేర్కొన్న ఉదాహారణలు ఇటీవల కాలంలో జరిగినవి:
పైగా పోస్టులో షేర్ చేసిన వ్యాసంలో సమాజంలోని రుగ్మతుల గురించి మాట్లాడే క్రమంలో సమాజంలో జరిగిన కొన్ని సంఘటనలను ఉదాహారణలుగా పేర్కొన్నాడు. ‘చప్పట్లు కొట్టి వైరస్ ను చంపెయ్యమని పిలుపునిచ్చే నేతలు ఉన్న  దేశంలో  క్షుద్ర హత్యలు కాక వైజ్ఞానిక ఆవిష్కరణలు జరుగుతాయా’  మరియు ‘మదనపల్లిలోని ఉన్నత విద్యావంతులైన తల్లిదండ్రులు ‘పునర్జన్మ’ల మీద నమ్మకంతో కన్నకూతుళ్లనే కడతేర్చిన ఘటన’.
ఐతే పైన తెలిపిన ఉదాహారణలు ఈ మధ్య కాలంలో జరిగిన సంఘటనలు. ‘చప్పట్లు కొట్టి వైరస్ ను చంపెయ్యమని పిలుపునిచ్చే నేతలు’ అన్నది కరోనాను ఉద్దేశించి కాగా, ‘పునర్జన్మల మీద నమ్మకంతో కన్నకూతుళ్లనే కడతేర్చిన ఘటన’ ఇటీవల 2021లో ఆంధ్రప్రదేశ్‌లో జరిగింది.
ఐతే జస్టిస్ చిన్నప్ప రెడ్డి ఏప్రిల్ 2013లోనే చనిపోయారు. కాబట్టి, పైన చెప్పిన ఉదాహారణల గురించి అయన ప్రస్తావించే అవకాశమే లేదు. దీన్నిబట్టి, ఈ వ్యాసాన్ని జస్టిస్ చిన్నప్ప రెడ్డికి ఆపాదించినట్టు అర్ధం చేసుకోవచ్చు.
అంతే కాదు,  ఈ వ్యాసం జస్టిస్ చిన్నప రెడ్డి రాయలేదని, వివిధ ఘటనల మీద స్పందిస్తూ ‘ప్రోగ్రెసివ్ డెమోక్రాటిక్ స్టూడెంట్స్ ఆర్గనైజషన్’ (PDSO) సంస్థ కరపత్రంగా రాసి ఫిబ్రవరి 2021లో ప్రచురించామని ఆ సంస్థకు చెందిన వారు సోషల్ మీడియాలో పోస్ట్ చేసారు.
చివరగా, ఈ వ్యాసాన్ని జస్టిస్ చిన్నప్ప రెడ్డికి ఆపాదించడానికి ఎటువంటి ఆధారాలు లేవు.

created: February 15, 2023


text:
ఆస్ట్రేలియాలో భారీ సంఖ్యలో ప్రజలు క్రైస్తవాన్ని వదిలి హిందూ మతాన్ని స్వీకరిస్తున్నారనడానికి ఎటువంటి శాస్త్రీయ ఆధారాలు లేవు - FACTLY
Sai Krishna Muthyanolla
July 22, 2022
ఇటీవల ఆస్ట్రేలియా ప్రభుత్వం తాజా జనాభా లెక్కల వివరాలు విడుదల చేసిన నేపథ్యంలో ‘ఆ దేశంలో 1980 దశకంలో 90%గా ఉన్న క్రైస్తవ జనాభా ప్రస్తుతం 40%కి పడిపోయిందని, క్రైస్తవ మతాన్ని వదిలేస్తున్న వారిలో 5% మంది హిందూ ధర్మాన్ని స్వేకరిస్తున్నారని’  చెప్తున్న పోస్ట్ ఒకటి సోషల్ మీడియాలో షేర్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఆస్ట్రేలియాలో క్రైస్తవ మతాన్ని వదిలేస్తున్న వారిలో 5% మంది హిందూ ధర్మాన్ని స్వేకరిస్తున్నారు.
ఫాక్ట్(నిజం): 1966 వరకు దాదాపు 90 శాతం మంది ఆస్ట్రేలియన్లు క్రైస్తవ మతాన్ని ఆచరిస్తుండేవారు, కాని ఆ తర్వాత ఈ సంఖ్య క్రమంగా తగ్గుతూ ప్రస్థుత 2021 జనాభా లెక్కల ప్రకారం వీరి సంఖ్య 43.9%కి పడిపోయింది. హిందూ మతంతో పాటు ఇస్లాంను ఆచరించేవారు, ఏ మతాన్ని అనుసరించని వారి సంఖ్య కూడా గణనీయంగా పెరిగింది. ఐతే అక్కడి ప్రజలు క్రైస్తవాన్ని వదిలి హిందూమతాన్ని స్వీకరిస్తున్నారని అనడానికి ఎటువంటి శాస్త్రీయ ఆధారాలు లేవు. ఆస్ట్రేలియా ప్రభుత్వం కూడా సెన్సస్‌లో ఈ అంశంపై ఎలాంటి అధ్యయనం చేయలేదు. అలాగే ఆస్ట్రేలియాలో హిందూ మతాన్ని ఆచరించే వారిలో ఎక్కువ శాతం మంది భారత్ మరియు నేపాల్ వంటి దేశాల నుండి వచ్చి స్థిరపడిన వారు ఉన్నారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఆస్ట్రేలియాలో ఇటీవల విడుదల చేసిన 2021 జనాభా లెక్కల ప్రకారం ఆ దేశ జనాభా 2016తో పోలిస్తే 23.6 లక్షలు పెరిగి 2.57 కోట్లకు చేరుకుంది. మత ప్రాతిపదికన చూసుకుంటే తాజా లెక్కల ప్రకారం ఆ దేశంలో 43.9% మంది క్రైస్తవ మతాన్ని ఆచరిస్తున్నారు. ఆ తర్వాతి స్థానంలో ఏ మతాన్ని అనుసరించని వారున్నారు. ఆస్ట్రేలియా జనాభాలో ఏ మతాన్ని అనుసరించని వారి సంఖ్య 38.9% ఉంది.
ఐతే ఆస్ట్రేలియాలో ఇస్లాం మరియు హిందూమతం అనుసరించేవారి సంఖ్య పెరుగుతూ వస్తుంది. 2021 జనాభా లెక్కల ప్రకారం దేశంలో ఇస్లాంను అనుసరిస్తున్నవారు 3.2% కాగా, 2.7% మంది హిందూమతాన్ని ఆచరిస్తున్నారు. వీటి తర్వాత 2.4% మంది బౌద్ధమతాన్ని ఆచరిస్తున్నారు.
ఐతే పోస్టులో చెప్తున్నట్టు ఆస్ట్రేలియాలో క్రైస్తవ మతాన్ని ఆచరించే వారి సంఖ్య తగ్గుతూ వస్తుందన్న మాట నిజమే. 1966 వరకు దాదాపు 90 శాతం మంది ఆస్ట్రేలియన్లు క్రైస్తవ మతాన్ని ఆచరిస్తుండేవారు, కానీ ఆ తర్వాత ఈ సంఖ్య క్రమంగా తగ్గుతూ ప్రస్తుతం 43.9%కి పడిపోయింది.
ఆస్ట్రేలియాలో క్రైస్తవాన్ని వదిలి హిందూ మతాన్ని ఆచరిస్తున్నారా?
ఆస్ట్రేలియాలో హిందూ మతాన్ని ఆచరించే వారి సంఖ్య పెరుగుతూ వస్తున్నప్పటికీ, పోస్టులో చెప్తున్నట్టు 5% మంది క్రైస్తవ మతాన్ని వదిలేసి హిందూ మతాన్ని స్వీకరిస్తున్నారని చెప్పలేం. ఎందుకంటే ఆస్ట్రేలియాలో హిందూ మతంతో పాటు ఇస్లాంను ఆచరించేవారు, ఏ మతాన్ని అనుసరించని వారి సంఖ్య కూడా గణనీయంగా పెరుగుతుంది.
కాబట్టి అక్కడి ప్రజలు క్రైస్తవాన్ని వదిలి కేవలం హిందూ మతాన్నే స్వీకరిస్తున్నారని అనలేం. ఆస్ట్రేలియా ప్రభుత్వం కూడా సెన్సస్‌లో ఈ అంశంపై ఎలాంటి అధ్యయనం చేయలేదు. కాబట్టి ఈ వాదనకు ఎటువంటి శాస్త్రీయ ఆధారాలు లేవు.
ఆస్ట్రేలియాలో ప్రజలు హిందూ మతంపై ఆసక్తి చుపిస్తున్నారి పలు కథనాలు రిపోర్ట్ చేసినప్పటికీ, పోస్టులో చెప్తునంత భారీ సంఖ్యలో క్రైస్తవులు హిందూ మతానికి మారుతున్నారని ఎటువంటి కథనాలు రిపోర్ట్ చేయలేదు.
ఇతర దేశాల నుండి వచ్చి ఆస్ట్రేలియాలో స్థిరపడ్డవారి సంఖ్య ఎక్కువ:
ఆస్ట్రేలియాలో హిందూ మతాన్ని ఆచరిస్తున్న వారిలో ఎక్కువ శాతం మంది ఇతర దేశాల నుండి వచ్చి స్థిరపడినవారు లేక ఇలా స్థిరపడిన వారికి జన్మించినవారే ఉన్నారు. ఉదాహారణకి తాస్మానియా రాష్ట్రంలోని 9,720 మంది హిందువులలో 5,088 మంది నేపాల్‌లో మరియు 2,802 మంది భారత్‌లో జన్మించగా, 898 మంది ఆస్ట్రేలియాలో జన్మించిన వలసదారుల పిల్లలు.
తాజా సెన్సస్ లెక్కల ప్రకారం ఇతర దేశాల నుండి వచ్చి ఆస్ట్రేలియాలో స్థిరపడుతున్న వారిలో ఇంగ్లాండ్ తర్వాత భారత్ రెండో స్థానంలో ఉంది. ఆగస్టు 2021 నాటికీ, ఆస్ట్రేలియాలో నివసిస్తున్న 673,352 మంది ప్రజలు తాము భారతదేశంలో జన్మించినట్టు పేర్కొన్నారు. దీన్నిబట్టి ఆస్ట్రేలియాలో హిందూ జనాభా పెరగడానికి ఇతర దేశాల నుండి హిందువులు వచ్చి స్థిరపడడం ఒక ముఖ్య కారణం అని అర్ధం చేసుకోవచ్చు.
చివరగా, ఆస్ట్రేలియాలో హిందూ మతాన్ని ఆచరించే వారి సంఖ్య పెరుగుతున్నప్పటికీ, అక్కడ ప్రజలు భారీ సంఖ్యలో క్రైస్తవాన్ని వదిలి హిందూ మతాన్ని స్వీకరిస్తున్నారనడానికి ఎటువంటి శాస్త్రీయ ఆధారాలు లేవు.


text:
బోస్ ఒక్కడు మాకు అమ్ముడు పోయి ఉంటే భారత్ మరో 40 సంవత్సరాలు మా చేతుల్లోనే ఉండేదని క్లెమెంట్ అట్లీ అన్నట్టు ఎటువంటి ఆధారాలు లేవు - FACTLY
Sai Krishna Muthyanolla
January 24, 2022
“బోస్ ఒక్కడు మాకు అమ్ముడు పోయి ఉంటే భారత్ మరో 40 సంవత్సరాలు మా చేతుల్లోనే ఉండేది” అని 1947లో బ్రిటన్ ప్రధాని అయిన క్లెమెంట్ అట్లీ అన్నాడని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “బోస్ ఒక్కడు మాకు అమ్ముడు పోయి ఉంటే భారత్ మరో 40 సంవత్సరాలు మా చేతుల్లోనే ఉండేది” – 1947లో బ్రిటన్ ప్రధాని అయిన క్లెమెంట్ అట్లీ.
ఫాక్ట్: బోస్ ఒక్కడు మాకు అమ్ముడు పోయి ఉంటే భారత్ మరో 40 సంవత్సరాలు మా చేతుల్లోనే ఉండేదని క్లెమెంట్ అట్లీ అన్నట్టు ఎటువంటి ఆధారాలు దొరకలేదు. జనరల్ జి.డి.బక్షి రాసిన ‘బోస్: ఎన్ ఇండియన్ సమురాయ్’ పుస్తకంలో క్లెమెంట్ అట్లీతో కొన్ని సంభాషణలను ప్రచురించారు. బ్రిటన్ భారతదేశాన్ని ఎందుకు విడిచిపెట్టవలసివచ్చిందనే ప్రశ్నకు నేతాజీ సైనిక కార్యకలాపాల ఫలితంగా భారత సైన్యం, నేవీలో బ్రిటిష్ వారి పట్ల విధేయత క్షీణించిందని అట్లీ తెలిపాడు. బోస్ మరియు ఇండియన్ నేషనల్ ఆర్మీ గనక బ్రిటన్ పై మిలిటరీ తిరుగుబాటు చేయకుంటే, భారతదేశానికి స్వాతంత్రం రావడానికి మరో 30-40 ఏండ్లు పట్టుండేదని జనరల్ జిడి బక్షి రాసిన పుస్తకం ‘బోస్ ఆర్ గాంధీ’లో ఉంది. కానీ, అట్లీ అలా అన్నట్టు పుస్తకంలో లేదు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్పిన విషయం గురించి ఇంటర్నెట్‌లో వెతకగా, 1947లో బ్రిటన్ ప్రధాని అయిన క్లెమెంట్ అట్లీ అలా అన్నట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అట్లీ అలా అనుంటే, దాని గురుంచి అనేక చోట్ల ఆధారాలు ఉంది ఉండాలి.
జనరల్ జి.డి. బక్షి రాసిన ‘బోస్: ఎన్ ఇండియన్ సమురాయ్’ పుస్తకంలో క్లెమెంట్ అట్లీతో కొన్ని సంభాషణలను ప్రచురించారు. ఈ పుస్తకంలో జనరల్ జి.డి. బక్షి మాజీ బ్రిటిష్ ప్రధాని క్లెమెంట్ అట్లీ , అప్పటి పశ్చిమ బెంగాల్ గవర్నర్ జస్టిస్ పిబి చక్రవర్తి మధ్య జరిగిన సంభాషణ గురించి రాసారు. 1956లో క్లెమెంట్ అట్లీ భారతదేశానికి వచ్చినప్పుడు, వీరిమధ్య ఈ సంబాషణ జరిగింది. గాంధీ క్విట్ ఇండియా ఉద్యమం కొంతకాలం క్రితం తగ్గుముఖం పట్టినా, 1947లో బ్రిటిష్ ఎందుకు విడిచిపెట్టాల్సి వచ్చిందని పిబి చక్రవర్తి క్లెమెంట్ అట్లీని అడిగాడు. నేతాజీ సైనిక కార్యకలాపాల ఫలితంగా భారత సైన్యం, నేవీలో బ్రిటిష్ ప్రభుత్వం పట్ల విధేయత క్షీణించిందని అట్లీ తెలిపాడు. కానీ, గాంధీజీ యొక్క ప్రభావం ‘Minimal’ అని తెలిపాడు.
బోస్ మరియు ఇండియన్ నేషనల్ ఆర్మీ గనక బ్రిటన్ పై మిలిటరీ తిరుగుబాటు చేయకుంటే, భారతదేశానికి స్వాతంత్రం రావడానికి మరో 30-40 ఏండ్లు పట్టుండేదని జనరల్ జి.డి. బక్షి రాసిన పుస్తకం ‘బోస్ ఆర్ గాంధీ’లో ఉంది. కానీ, అట్లీ అలా అన్నట్టు పుస్తకంలో లేదు.
చివరగా, బోస్ ఒక్కడు మాకు అమ్ముడు పోయి ఉంటే భారత్ మరో 40 సంవత్సరాలు మా చేతుల్లోనే ఉండేదని క్లెమెంట్ అట్లీ అన్నట్టు ఎటువంటి ఆధారాలు లేవు.

created: January 24, 2022


text:
‘నేను ఉన్నది ఆవుల్ని రక్షించడానికి, ఆడపిల్లలను కాదు’, అని యోగీ ఆదిత్యనాథ్ అన్నట్టు ఎటువంటి ఆధారాలు లేవు - FACTLY
Sai Krishna Muthyanolla
March 31, 2021
‘నేను ఉన్నది ఆవుల్ని రక్షించడానికి, ఆడపిల్లలను కాదు’, అని ఉత్తరప్రదేశ్ ముఖ్యమంత్రి యోగీ ఆదిత్యనాథ్ అన్నట్టు చెప్తూ, ఒక వార్తాపత్రిక ఫోటోతో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: ‘నేను ఉన్నది ఆవుల్ని రక్షించడానికి, ఆడపిల్లలను కాదు’, అని అన్న ఉత్తరప్రదేశ్ ముఖ్యమంత్రి యోగీ ఆదిత్యనాథ్.
ఫాక్ట్: పోస్ట్ లోని వ్యాఖ్యలు ఉత్తరప్రదేశ్ ముఖ్యమంత్రి యోగీ ఆదిత్యనాథ్ చేసినట్టు ఎక్కడా కూడా ఎటువంటి ఆధారాలు లేవు. వ్యంగ్యపు వార్తలు ప్రచురించే ‘RHumour times’ అనే వెబ్ సైట్ మాత్రం ఏప్రిల్ 2018లో అలాంటి వార్తనే తమ వెబ్సైటులో పోస్ట్ చేసినట్టు తెలిసింది. ఆ వార్తను కూడా ఇప్పుడు ఆ వెబ్సైటు వారు తీసేసారు. కావున పోస్ట్ లో చెప్పింది తప్పు.
పోస్ట్ లోని విషయం గురించి ఇంటర్నెట్ లో వెతకగా, ఉత్తరప్రదేశ్ ముఖ్యమంత్రి యోగీ ఆదిత్యనాథ్ ఆ వ్యాఖ్యలు చేసినట్టు ఎక్కడా కూడా ఎటువంటి సమాచారం దొరకలేదు. ఒకవేళ నిజంగానే యోగీ ఆదిత్యనాథ్ ఆ వ్యాఖ్యలు చేసి ఉంటే అన్నీ ప్రముఖ వార్తాసంస్థలు దాని గురించి ప్రచురించేవి, కానీ ఎక్కడా కూడా అలాంటి వార్త రిపోర్ట్ కాలేదు.
పోస్ట్ లోని వార్తాపత్రిక ఫోటో ఎక్కడిదో కచ్చితమైన సమాచారం లభించలేదు. ‘RHumour times’ అనే వెబ్ సైట్ మాత్రం ఏప్రిల్ 2018 లో అలాంటి వార్తనే తమ వెబ్సైటులో పోస్ట్ చేసినట్టు తెలిసింది. ఆ వార్తను ను ఇప్పుడు తీసేసారు; దాని ఆర్కైవ్డ్ వెర్షన్ ఇక్కడ చూడవచ్చు.
తాము వ్యంగ్యంగా మరియు హాస్యాస్పదంగా ఆర్టికల్స్ రాస్తామని, తమ వెబ్సైటులో ఉన్నవి నిజమైన వార్తలు కావని ‘RHumour times’ వారు తమ వెబ్సైటులో రాసినట్టు చూడవొచ్చు.
అంతేకాదు, పోస్ట్ లోని వార్తాపత్రిక ఫోటో 2018 లో వైరల్ అయినప్పుడు, ఆ వార్తలో నిజం లేదని అప్పుడే కొన్ని వార్తా సంస్థలు రాసిన ఫ్యాక్ట్-చెక్ ఆర్టికల్స్ ఇక్కడ మరియు ఇక్కడ చూడవొచ్చు.
చివరగా, ‘నేను ఉన్నది ఆవుల్ని రక్షించడానికి, ఆడపిల్లలను కాదు’ అని యూపీ సీఎం యోగీ ఆదిత్యనాథ్ అన్నట్టు ఎటువంటి ఆధారాలు లేవు.


text:
గణితంలో ఒకటి నుండి పది వరకు ప్రతి అంకెతో భాగించబడే సంఖ్య 2520 అని రామానుజన్ మొట్టమొదట కనుగొన్నట్టుగా ఎటువంటి ఆధారాలు లేవు - FACTLY
Sai Krishna Muthyanolla
December 26, 2023
గణితంలో ఒకటి నుండి పది వరకు ప్రతి అంకెతో భాగించబడే ఏకైక సంఖ్య 2520 అని భారతీయ గణిత శాస్త్రవేత్త శ్రీనవాస రామానుజన్ మొట్టమొదట కనుగొన్నాడంటూ సోషల్ మీడియాలో ఒక పోస్ట్ బాగా షేర్ అవుతోంది. 2520 సంఖ్య ఒకటి నుండి పది వరకు ప్రతి అంకెతో భాగించబడుతోందని, హిందూ క్యాలెండర్‌లోని వారంలో ఏడు రోజులు (7), నెలలో ముప్పై రోజులు (30), మరియు సంవత్సరంలో  పన్నెండు నెలలు (12) గుణిస్తే 2520 వస్తుందని, ఇది భారతీయ గణితంలోని గొప్పతనమని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: గణితంలో ఒకటి నుండి పది వరకు అన్ని అంకెలతో భాగించబడే సంఖ్య 2520 అని భారతీయ గణిత శాస్త్రవేత్త రామానుజన్ మొట్టమొదట కనుగొన్నారు.
ఫాక్ట్ (నిజం): ఒకటి నుండి పది వరకు అన్ని అంకెలతో భాగించబడే సంఖ్యను కనిష్ట సామాన్య గుణిజం (LCM) ద్వారా కనుగొనవచ్చు. శతాబ్దాల క్రితం  కనుగొనబడిన కనిష్ట సామాన్య గుణిజం కాన్సెప్ట్ ఆధారంగా, ఒకటి నుండి పది వరకు ప్రతి అంకెతో భాగించబడే సంఖ్య 2520 అని లెక్కించవచ్చు. ఈ విషయాన్ని రామానుజన్ మొట్టమొదట కనిపెట్టారని  గానీ, హిందూ క్యాలెండర్‌లోని తేదీలను 2520 సంఖ్య ఆధారంగా రూపొంధించినట్టు గానీ చెప్పడు ఎటువంటి ఆధారాలు లేవు. కావున, పోస్టులో చేస్తున్న క్లెయిమ్ తప్పు.
గణితంలో ఒకటి నుండి పది అంకెల వరకు ప్రతి అంకెతో భాగించబడే సంఖ్యను కనిష్ట సామాన్య గుణిజం (LCM) ద్వారా కనుగొనవచ్చు. LCM అనేది సంఖ్యల గుణిజాలకు సంబంధించిన ఒక గణిత భావన. రెండు లేదా అంతకంటే ఎక్కువ సంఖ్యల గునిజాల్లో అతి చిన్న దాన్ని కనిష్ట సామాన్య గుణిజం అంటారు. కనిష్ట సామాన్య గుణిజంకి సంబంధించిన పూర్తి వివారాలను ఇక్కడ చూడవచ్చు.
ప్రధాన కారణాంకాల పద్ధతి ద్వారా లేదా LCM యొక్క భాగహార పద్ధతిని ఉపయోగించి  ఒకటి నుండి పది వరకు అన్ని అంకెలతో భాగించబడే కనిష్ట సంఖ్య 2520 సంఖ్య అని లెక్కించవచ్చు.
ప్రధాన కారణాంకాల పద్ధతి (Prime factorization method)
ఒకటి నుండి పది వరకు అన్ని అంకెలతో భాగించగల LCM సంఖ్యను పొందడానికి మొట్టమొదట ప్రతి అంకె యొక్క ప్రధాన కారణాంకాలను (prime factors) కనుగొనాలి.
1=1^1
2=2^1
3=3^1
4=2^2
5=5^1
6=2^1*3^1
7=7^1
8=2^3
9=3^2
10=2^1*5^1
తదుపరి ప్రతి ప్రధాన కారకం యొక్క అత్యధిక శక్తిని గుర్తించాలి.
ప్రధాన కారకాలు: 2,3,5,7
వాటి అత్యధిక శక్తులు: 2^3, 3^2, 5^1, 7^1
LCMని కనుగొనడానికి ఈ అత్యధిక శక్తులను కలిపి గుణించాలి.
LCM(1 to 10)  =  2^3*3^2*5^1*7^1   =  2520
ఈ విధంగా శతాబ్దాల క్రితం  కనుగొనబడిన కనిష్ట సామాన్య గుణిజం కాన్సెప్ట్ ఆధారంగా, ఒకటి నుండి పది వరకు ప్రతి అంకెతో భాగించబడే సంఖ్య 2520 అని లెక్కించవచ్చు. ఇదే విషయాన్ని కొందరు సోషల్ మీడియా యూసర్లు  కూడా స్పష్టం చేశారు.
భారతీయ గణిత శాస్త్రవేత్త శ్రీనివాస రామానుజన్ గణితంలో కాంప్లెక్స్ అనాలిసిస్, నెంబర్ థియరి, ఇన్ఫినిటీ సిరీస్ మొదలగు వాటిపై ఎన్నో ఆవిష్కరణలు చేసినట్టు తెలిసింది. కానీ, ఒకటి నుండి పది వరకు అన్ని అంకెలతో భాగించదగ సంఖ్య 2520 అని రామానుజన్ మొట్టమొదట కనుగొన్నట్టు ఎటువంటి ఆధారాలు లేవు. అంతేకాదు, హిందూ క్యాలెండర్‌లోని తేదీలను 2520 సంఖ్య ఆధారంగా రూపొంధించినట్టు ఎటువంటి ఆధారాలు లేవు.
చివరగా, గణితంలో ఒకటి నుండి పది వరకు ప్రతి అంకెతో భాగించదగిన సంఖ్య 2520 అని రామానుజన్ మొట్టమొదట కనుగొన్నట్టుగా ఎటువంటి ఆధారాలు లేవు.

created: December 26, 2023


text:
మణిపూర్ నుంచి తన భారత్ జోడో యాత్ర 2.0ని ప్రారంభించినందుకు రాహుల్ గాంధీకి చైనా అధ్యక్షుడు షీ జిన్‌పింగ్ కృతజ్ఞతలు తెలిపినట్లు చెప్పడానికి ఎటువంటి ఆధారాలు లేవు. - FACTLY
Sai Krishna Muthyanolla
January 24, 2024
రాహుల్ గాంధీ తన భారత్ జోడో యాత్రకు కొనసాగింపుగా చేపట్టిన భారత్ జోడో న్యాయ్ యాత్ర ఇటీవల మణిపూర్ నుంచి ప్రారంభం అయ్యింది. ఈ సందర్భంగా, ఒక చైనా మీడియా సంస్థ చేసిన ట్వీట్ అని చెప్తూ ఒక స్స్క్రీన్‌షాట్ సోషల్ మీడియాలో హల్ చల్ చేస్తోంది. రాహుల్ గాంధీ తన యాత్రను అరుణాచల్ ప్రదేశ్ నుంచి కాకుండా మణిపూర్ నుంచి ప్రారంభించినందుకు చైనా ప్రధాని షీ జిన్‌పింగ్ ధన్యవాదాలు తెలిపారు అని చెప్తూ ఈ స్క్రీన్‌షాట్ వైరల్ అవుతోంది. ఈ కథనం ద్వారా ఇందులోని నిజానిజాలు తెలుసుకుందాం.
క్లెయిమ్: ‘భారత ఆక్రమిత’ అరుణాచల్ ప్రదేశ్ నుంచి తన భారత్ జోడో న్యాయ్ యాత్రను ప్రారంభించడానికి బదులుగా, మణిపూర్ నుండి చేసినందుకు రాహుల్ గాంధీకి చైనా అధ్యక్షుడు షీ జిన్‌పింగ్ కృతజ్ఞతలు తెలిపారు అని చెప్పి గ్లోబల్ టైమ్స్ న్యూస్ వార్త సంస్థ చేసిన ట్వీట్ యొక్క స్క్రీన్‌షాట్.
ఫాక్ట్(నిజం): గ్లోబల్ టైమ్స్ న్యూస్, వారి ‘X’ హ్యాండిల్‌లో ఈ విధమైన వార్త ఏదీ పోస్ట్ చేయలేదు. అలాగే, మణిపూర్ నుండి ప్రారంభించినందుకు రాహుల్ గాంధీకి షీ జిన్‌పింగ్ కృతజ్ఞతలు తెలిపాడు అని చెప్పడానికి ఆధారాలు లేవు. కావున, పోస్ట్‌లో చేసిన క్లెయిమ్ తప్పు.
మొదటగా, వైరల్ క్లెయిమ్ యొక్క వాస్తవికతను తనిఖీ చేయడానికి, మేము వారి అధికారిక ‘X’ హ్యాండిల్‌లో గ్లోబల్ టైమ్స్ న్యూస్ పోస్ట్ చేసిన ట్వీట్‌లను జాగ్రత్తగా పరిశీలించాము. కానీ, వారు ఈ పోస్ట్‌ను 14 జనవరి 2024న చేశారని చెబుతున్న వైరల్ స్క్రీన్‌షాట్‌కు విరుద్ధంగా, ఆ రోజు వారి అకౌంటులో మాకు ఇలాంటి ట్వీట్ ఏదీ కనిపించలేదు.
ఈ వార్తను చైనా మీడియా సంస్థ అయిన గ్లోబల్ టైమ్స్ న్యూస్ ప్రచురించింది అనడానికి రుజువుగా, ‘X ‘ మరియు Googleలో అడ్వాన్స్డ్ సెర్చ్  చేసినా కూడా ఎటువంటి విశ్వసనీయమైన సమాచారం మాకు దొరకలేదు.
తర్వాత, మేము వైరల్ స్క్రీన్‌షాట్ యొక్క సందర్భాన్ని తెలుసుకోవడానికి ఆ స్క్రీన్‌షాట్‌లో ఉన్న వీడియో పోర్షన్ వరకు రివర్స్ ఇమేజ్ సెర్చ్ చేసాము. ఈ సెర్చ్ ద్వారా మాకు మార్చి 2018 నాటి వీడియో ఒకటి దొరికింది. ఇందులో ఆ స్క్రీన్‌షాట్‌కు సరిపోయే విజువల్స్ ఉన్నాయి. ఈ వీడియో 7 మార్చి 2018న, చైనాలో జరిగిన 13వ నేషనల్ పీపుల్స్ కాంగ్రెస్ యొక్క మొదటి సెషన్‌లో తీసింది (ఇక్కడ మరియు ఇక్కడ). ఆ రోజు, 2024లో ప్రారంభమైన రాహుల్ భారత్ జోడో న్యాయ్ యాత్ర గురించి అతను మాట్లాడి ఉండే అవకాశం లేదు.
ఇంకా, రాహుల్ గాంధీ గురించి చైనా అధ్యక్షుడు అలాంటి ప్రకటన చేస్తే, ప్రధాన స్రవంతి మీడియా సంస్థలు దానిపై కచ్చితంగా రిపోర్ట్ చేసి ఉండేవి. కానీ ఇంటర్నెట్‌లో కీవర్డ్ సెర్చ్ చేసి చూస్తే వైరల్ క్లైయి్‌మ్‌కి మద్దతు ఇవ్వడానికి విశ్వసనీయమైన వార్తా కథనాలు ఏవీ దొరకలేదు . రాహుల్ గాంధీ భారత్ జోడో యాత్ర గురించి జిన్‌పింగ్ గతంలో కానీ, ఇటీవల కానీ ఎలాంటి ప్రకటన చేయలేదు. కాబట్టి, వైరల్ స్క్రీన్‌షాట్ కేవలం ఒక ఎడిట్ చేసిన గ్రాఫిక్ అని మనం నిర్ధారించుకోవచ్చు.
చివరిగా, చైనా అధ్యక్షుడు షీ జిన్‌పింగ్, రాహుల్ గాంధీ, తన భారత్ జోడో యాత్ర 2.0ని మణిపూర్ నుండి ప్రారంభించినందుకు తనకి కృతజ్ఞతలు చెప్పలేదు, వైరల్ స్క్రీన్‌షాట్ డిజిటల్ గా తయారు చేసింది.

created: January 24, 2024


text:
ఆవుకి విషం ఎక్కించి పాలల్లో కలుస్తుందో లేదో అని పరీక్షించారు అని ఈ పోస్ట్ లో చెప్తున్నది అవాస్తవం - FACTLY
Sai Krishna Muthyanolla
July 18, 2022
ప్రపంచంలో మరే జంతువుకు లేని చాలా ప్రత్యేకతలు గోవుకి ఉన్నాయి అని ఒక సోషల్ మీడియా పోస్ట్ ద్వారా ఒక వీడియో వైరల్ అవుతోంది. ఇందులోని ఎంత నిజముందో తెలుసుకుందాం.
క్లెయిమ్: ఆవుకి విషాన్ని ఎక్కించి 90 రోజుల పాటు  పరీక్షించారు.
ఫాక్ట్: పోస్ట్ లో చెప్పిన విధంగా ఆవుకి  విషం ఎక్కించి పరీక్ష చేసినట్టు ఎక్కడా ఎటువంటి ఆధారాలు లేవు. కావున ఈ పోస్ట్ లో చెప్తున్నది తప్పు.
పోస్టులో ఉన్న  వీడియోలోని స్క్రీన్ షాట్స్ ని రివర్స్ ఇమేజ్ సెర్చ్ చెయ్యగా ఒక యూట్యూబ్ వీడియో లభించింది. ఈగల్ మీడియా వర్క్స్ అనే యూట్యూబ్  ఛానల్‌లో ఉన్న ఆ  వీడియోలోని మొదట నిమిషం పోస్ట్ లోని వీడియోతో మ్యాచ్ అవుతుంది.
ఈ వీడియోలో ఆవుకి ఆల్ ఇండియా ఇన్‌స్టిట్యూట్ ఆఫ్ మెడికల్ సైన్సెస్ (AIIMS) వాళ్ళు 90 రోజుల పాటు విషాన్ని ఇచ్చి పరీక్ష చేసినట్లు చెప్పారు. పరీక్ష ఫలితాల్లో ఆవు తన కంఠంలో విషాన్ని దాచుకున్నట్లు, పేడలో కానీ, పాలల్లో కానీ, మూత్రంలో కానీ విషం లభించలేదు అని తేలింది అని ఆ వీడియోలో చెప్తున్నారు.
సరైన కీవర్డ్స్ తో ఇంటర్నెట్ లో సెర్చ్ చెయ్యగా ది హిందూ పత్రిక వారు ప్రచురించిన ఒక ఆర్టికల్ లభించింది. డి.బాలసుబ్రమనియన్ రాసిన ఈ ఆర్టికల్ లో ఆయన  తనకు తన కజిన్ ఆవుకు ఉన్న అద్భుతమైన గుణాలు అని ఒక లింక్ షేర్ చేసినట్లు చెప్పారు. కానీ, ఇప్పుడు ఆ లింక్  పనిచేయటం లేదు.
తను ఈ  లింక్‌లో ఉన్న ఆర్టికల్‌లో ఉన్న విశేషాలు ఎందుకు అశాస్త్రీయం అని తన ఆర్టికల్‌లో  వివరించారు. 90 రోజుల పాటు ఆవుకు విషం ఇచ్చి పరీక్ష చేసిన క్లెయిమ్ గురించి ఆయన మాట్లాడుతూ ‘AIIMSలోని కొంతమంది ఫ్యాకల్టీ సభ్యులతో విచారించగా అక్కడ అలాంటి ప్రయోగమేమీ జరగలేదని. అసలు ఇన్‌స్టిట్యూట్  యొక్క యానిమల్ ఎథిక్స్ కమిటీ జంతువులకు ఎటువంటి విషాన్ని తినిపించడాన్ని అనుమతించి ఉండేది కాదు  – అది కూడా  90 రోజులుపాటు నిరంతరంగా !’ అని తెలిపారు.
ఇంత పెద్ద సంస్థ చేసిన పరిక్ష, దాని ఫలితాలు, చేసిన డాక్టర్స్, రాసిన రీసెర్చ్ పేపర్స్ ఇంటర్నెట్ లో లభించే అవకాశం ఎక్కువగా ఉంటుంది. కానీ అలాంటి పరిశోధనకు సంబంధించి ఎటువంటి సమాచారం, పత్రాలు మాకు దొరకలేదు.
సుబ్రమణియన్ గారు తను రాసిన ఆర్టికల్‌లో ఇలా ఆవుకు ఆపాదిస్తున్న మరిన్ని అశాస్త్రీయ విషయాలపై వివరంగా రాసారు. ఆవు యొక్క కిలో నెయ్యితో యజ్ఞం చేస్తే ఒక టన్నుడు ప్రాణవాయువు ఉత్పత్తి అవుతుందని ప్రచారం అయిన క్లెయిమ్ తప్పని చెప్తూ FACTLY రాసిన ఆర్టికల్ ఇక్కడ చదవొచ్చు.
చివరిగా, ఆవుకి విషం ఇచ్చి 90 రోజుల పోటు పరీక్ష చేసారు అనడానికి ఎటువంటి రుజువు లేవు. అది అవాస్తవం.


text:
ఐక్యరాజ్య సమితి భద్రతా మండలిలో భారతదేశ శాశ్వత సభ్యత్వానికి చైనా మద్దతు తెలిపిందన్న వార్త అవాస్తవం - FACTLY
Sai Krishna Muthyanolla
October 1, 2021
ఇటీవల మోదీ అమెరికా పర్యటన సందర్భంలో అమెరికా అధ్యక్షుడు జో బైడెన్ ఐక్యరాజ్య సమితి భద్రతా మండలిలో భారత్ శాశ్వత సభ్యత్వానికి పూర్తి మద్దతు తెలిపాడు. ఈ నేపథ్యంలోనే ‘ఐక్యరాజ్య సమితి భద్రతా మండలిలో శాశ్వత సభ్యత్వానికి భారత్‌కు మద్దతు ఇస్తామని’ చైనా తెలిపినట్టు చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ‘ఐక్యరాజ్య సమితి భద్రతా మండలిలో శాశ్వత సభ్యత్వానికి భారత్‌కు మద్దతు ఇస్తాం’- చైనా.
ఫాక్ట్ (నిజం): ఐక్యరాజ్య సమితి భద్రతా మండలిలో భారతదేశ శాశ్వత సభ్యత్వానికి చైనా మద్దతు ఇస్తున్నట్టు ఎటువంటి ప్రకటన చేయలేదు. ఫిబ్రవరిలో భద్రతా మండలిలో భారత్ శాశ్వత సభ్యత్వంపై స్పందిస్తూ చైనా విదేశాంగ శాఖ ప్రతినిధి ‘అన్ని దేశాల ప్రయోజనాలు మరియు ఆందోళనలను పరిగణనలోకి తీసుకుని విస్తృతమైన ప్రజాస్వామ్య సంప్రదింపుల ద్వారా ఒక ప్యాకేజీ రూపంలో పరిష్కారాన్ని వెతికేలా ఐక్యరాజ్య సమితి సంస్కరణలు జరగాలని’ అన్నాడు. కావున పోస్టు ద్వారా చెప్పేది తప్పు.
ఐక్యరాజ్య సమితి భద్రతా మండలిలో భారతదేశ శాశ్వత సభ్యత్వానికి పెర్మనెంట్ మెంబెర్స్ అయిన ఐదు దేశాలలో ఒకటైన చైనా మద్దతు లేదని తెలిసిందే. ఐతే ఇటీవల కాలంలో భారతదేశ శాశ్వత సభ్యత్వానికి చైనా మద్దతు ఇస్తున్నట్టు ఎటువంటి ప్రకటనైతే చేయలేదు. ఒకవేళ ఇలా చేసి ఉంటే మన మీడియా రిపోర్ట్ చేసి ఉండేది, కాని ఈ విషయానికి సంబంధించి ఎటువంటి మీడియా కథానాలైతే లేవు.
ఐతే ఈ సంవత్సరం ఫిబ్రవరిలో ఐక్యరాజ్య సమితి వ్యవహారాలకు సంబంధించి చైనా మరియు భారత్ చర్చలు జరిపాయి. ఈ చర్చల నేపథ్యంలో చైనా విదేశాంగ శాఖ ప్రతినిధి వాంగ్ వెన్బిన్, UNSCలో భారతదేశ శాశ్వత సభ్యత్వానికి సంబంధించి మాట్లాడుతూ ‘UNSC యొక్క అధికారం మరియు సామర్థ్యాన్ని పెంచే విధంగా UNSC సంస్కరణలకు చైనా మద్దతు ఇస్తుందని, ఐక్యరాజ్య సమితి భద్రతా మండలి నిర్ణయాధికారంలో చిన్న మరియు మధ్య తరహా దేశాల పాత్ర ఎక్కువ ఉండే విధంగా భద్రతా మండలి సంస్కరణలకు చైనా మద్దతు ఉంటుందని’ తెలిపాడు.
అలాగే  ‘అన్ని దేశాల ప్రయోజనాలు మరియు ఆందోళనలను పరిగణనలోకి తీసుకుని విస్తృతమైన ప్రజాస్వామ్య సంప్రదింపుల ద్వారా ఒక ప్యాకేజీ రూపంలో పరిష్కారాన్ని వెతకాలి.’ అని పేర్కొన్నారు.
పైగా గత నెలలో భారతదేశం 5,000 కిలోమీటర్ల స్ట్రైక్ రేంజ్ కలిగి చైనా, మొత్తం ఆసియా, యూరోప్ మరియు ఆఫ్రికాలోని కొన్ని ప్రాంతాలలో లక్ష్యాలను ఛేదించగలగే స్వదేశీ న్యూక్లియర్ బాలిస్టిక్ క్షిపణి అగ్ని- V మొదటి యూజర్ ట్రయల్‌ను త్వరలో చేపట్టనుందన్న వార్తలు రావడంతో, ఈ విషయంపై చైనా స్పందిస్తూ UNSC తీర్మానాలకు లోబడి భారత్ ఈ ట్రయల్స్ ఆపేయాలని కోరింది.
గతంలో కూడా ఇదే వార్త సోషల్ మీడియాలో విస్తృతంగా షేర్ చేసారు. 2020లో ఇదే విషయాన్ని షేర్ చేసిన పోస్ట్ ఇక్కడ అచుడొచ్చు.
చివరగా, ఐక్యరాజ్య సమితి భద్రతా మండలిలో భారతదేశ శాశ్వత సభ్యత్వానికి చైనా మద్దతు తెలిపిందన్న వార్త అవాస్తవం.


text:
DTH యాంటెన్నాల వల్ల గుండెపోటు వస్తుంది అని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
September 30, 2022
‘ DTH లు పెట్టుకున్నవారికి విజ్ఞప్తి, మీ ఇంటిపై గొడుగులు పెట్టుకొని టీవీలు చూస్తున్నప్పుడు ఆ గొడుగుల వల్ల వచ్చే రేడియేషన్ గుండె జబ్బులకు దారితీస్తుందని మీకు తెలుసా’ అని చెపుతున్న ఒక పోస్ట్ సోషల్ మీడియాలో షేర్ చేస్తున్నారు. ఇందులోని నిజానిజాలు ఏమిటో చూద్దాం.
క్లెయిమ్: DTH రిసీవర్ ఆంటెన్నాల నుండి వచ్చే రేడియేషన్ వల్ల గుండె జబ్బులు వస్తాయి.
ఫ్యాక్ట్ (నిజం): DTH యాంటెన్నా లేదా శాటిలైట్ డిష్ అనేది పాసివ్ రిసీవర్, దానంతట  అది  రేడియేషన్‌ను ఉత్పత్తి చేయదు. డిష్ అనేది ఉపగ్రహం నుండి సంకేతాలను స్వీకరించే పరికరం. అంచేత రేడియో ఫ్రీక్వెన్సీ ఎక్స్పోజర్ గురించి ఆందోళన లేదు. ఎటువంటి రేడియేషన్ లేనప్పుడు అది వ్యాధులకు దారి తీసే అవకాశం లేదు కాబట్టి, ఈ పోస్టులో చెప్తున్నది తప్పు.
DTH యాంటెన్నా
డైరెక్ట్ టు హోమ్ (DTH) యాంటెన్నా లేదా శాటిలైట్ డిష్ అనేది ఉపగ్రహం (satellite) నుండి సంకేతాలను స్వీకరించే పరికరం. ఇది మైక్రోవేవ్ సిగ్నల్‌లను స్వీకరించే పారాబొలిక్ యాంటెన్నాను కలిగి ఉంటుంది. శాటిలైట్ టి.వీ. కనెక్షన్ ఉన్నవారి ఇంటి పైన ఈ శాటిలైట్ డిష్‌ని బిగిస్తారు. శాటిలైట్ డిష్‌లో పారాబొలిక్ ఆకారపు యాంటెన్నా ఉంటుంది. ఇది ఉపగ్రహం నుండి స్వీకరించిన ఎలక్ట్రో మాగ్నెటిక్ వేవ్స్ ని ఎలక్ట్రికల్ సిగ్నల్స్‌గా మార్చుతుంది. ఈ ఎలక్ట్రికల్ సిగ్నల్స్ వల్లనే టీ.వీ.లో చానెల్స్ వస్తాయి.
ఎలక్ట్రో మాగ్నెటిక్ ఫీల్డ్ రేడియేషన్
ఎలక్ట్రిక్ (విద్యుత్) మరియు మాగ్నెటిక్ (అయస్కాంత) ఫీల్డ్స్ ని  కలిపి విద్యుదయస్కాంత క్షేత్రాలు లేదా ఎలక్ట్రో మాగ్నెటిక్ ఫీల్డ్ EMFలుగా సూచిస్తారు. EMFలలోని ఎలక్ట్రిక్  మరియు మాగ్నెటిక్ ఫోర్సెస్ ఎలక్ట్రో మాగ్నెటిక్ రేడియేషన్ (విద్యుదయస్కాంత వికిరణం) వల్ల కలుగుతాయి.
ఎలక్ట్రో మాగ్నెటిక్ ఫీల్డ్స్ రెండు రకాలు
హై ఫ్రీక్వెన్సీ  ఎలక్ట్రోమాగ్నెటిక్ ఫీల్డ్– ఇందులో ఎక్సరే (కిరణాలూ) మరియు గామా రేయ్స్ ఉన్నాయి. ఈ EMFలు ఎలక్ట్రో మాగ్నెటిక్ స్పెక్ట్రమ్లో అయోనైజింగ్ రేడియేషన్ భాగంలో ఉంటాయి. ఇవి DNA లేదా కణాలను నేరుగా దెబ్బతీస్తాయి.
లో ఫ్రీక్వెన్సీ ఎలక్ట్రోమాగ్నెటిక్ ఫీల్డ్- తక్కువ నుండి మధ్య-ఫ్రీక్వెన్సీ EMFలు, వీటిలో స్టాటిక్ ఫీల్డ్‌లు (కాలానికి అనుగుణంగా మారని విద్యుత్ లేదా అయస్కాంత క్షేత్రాలు), విద్యుత్ పవర్ లైన్‌లు మరియు ఉపకరణాల నుండి అయస్కాంత క్షేత్రాలు, రేడియో తరంగాలు, మైక్రోవేవ్‌లు, ఇన్‌ఫ్రారెడ్ రేడియేషన్ మరియు కనిపించే కాంతి ఉంటాయి (విజిబుల్ లైట్). ఈ EMFలు ఎలక్ట్రోమాగ్నెటిక్  స్పెక్ట్రంలోని నాన్-అయోనైజింగ్ రేడియేషన్ భాగంలో ఉంటాయి మరియు DNA లేదా కణాలను నేరుగా దెబ్బతియ్యవు.
ఎలక్ట్రో మాగ్నెటిక్ స్పెక్ట్రమ్ ని మీరు కింద చిత్రంలో చూడవచ్చు
శాటిలైట్  డిష్ వళ్ళ హార్ట్ ఎటాక్ వస్తుందా?
శాటిలైట్ డిష్ రేడియో వేవ్స్ ని స్వీకరిస్తుంది, రేడియో వేవ్స్ ఎలక్ట్రోమాగ్నెటిక్  స్పెక్ట్రమ్ లోని నాన్-అయోనైజింగ్ రేడియేషన్ భాగంలో ఉంటాయి. అమెరికాలోని ఫుడ్ అండ్ డ్రగ్ అడ్మిఇనిస్ట్రేషన్ (FDA) వారి ప్రకారం, నాన్-అయోనైజింగ్ రేడియేషన్ మనుషులలో ఎటువంటి హాని కలిగించదు.
ప్రపంచ ఆరోగ్య సంస్థ (WHO) ప్రకారం, ఈ రోజు వరకు, రేడియో ఫ్రీక్వెన్సీ లేదా పవర్ ఫ్రీక్వెన్సీ ఫీల్డ్‌లకు తక్కువ స్థాయి, దీర్ఘకాలిక ఎక్స్పోజర్ కారణంగా ఎటువంటి ప్రతికూల ఆరోగ్య ప్రభావాలు నిర్ధారించబడలేదు, అయితే శాస్త్రవేత్తలు ఈ ప్రాంతంలో పరిశోధనను చురుకుగా కొనసాగిస్తున్నారు.
హెల్త్ ఫిజిక్స్ సొసైటీ ప్రకారం ‘టీవీ శాటిలైట్ డిష్ అనేది పాసివ్ పరికరం, అంటే, ఇది ఎటువంటి శక్తిని (ఎనర్జీని) విడుదల చేయదు. డిష్ అనేది ఉపగ్రహం నుండి సంకేతాలను స్వీకరించే పరికరం. అంచేత రేడియో ఫ్రీక్వెన్సీ ఎక్స్పోజర్ గురించి ఆందోళన లేదు.
టెక్ వాల్లా వెబ్సైటు ప్రకారం, శాటిలైట్ డిష్ అనేది పాసివ్ రిసీవర్, దానంతట అది  రేడియేషన్‌ను ఉత్పత్తి చేయదు. మీ శాటిలైట్  డిష్ చుట్టూ ఉన్న ఎలక్ట్రోమాగ్నెటిక్ రేడియేషన్  మీ గదిలో  ఉన్న స్థాయిలోనే ఉంటుంది. వీటన్నిటి బట్టి శాటిలైట్ డిష్ ద్వారా మనకి రేడియేషన్ వల్ల కలిగే హానికరమైన  ప్రభావం ఉండదు అని నిర్ధారించుకోవచ్చు. ఎటువంటి రేడియేషన్ లేనప్పుడు అది వ్యాధులకు దారి తీసే అవకాశం లేదు కాబ్బట్టి, ఈ పోస్టులో చెప్తున్నది తప్పు.
శాటిలైట్ టీ.వి. డిష్ వల్ల ఏదైనా హాని ఉంటుందా అనే ప్రశ్నకు సంభందించిన కోరా థ్రెడ్ ని ఇక్కడ చదవచ్చు. రేడియో ఫ్రీక్వెన్సీ మరియు మైక్రోవేవ్ ఫ్రీక్వెన్సీ మీద కొన్ని తరుచుగా అడిగే ప్రశ్నలు వాటి సమాధానాలు.
చివరిగా, DTH యాంటెన్నాల వల్ల గుండెపోటు వస్తుంది అని చెప్పడానికి ఎటువంటి ఆధారాలు లేవు.

created: September 30, 2022


text:
కాంగ్రెస్ పార్టీ గుర్తు ఇస్లాం మత చిహ్నం నుంచి వచ్చిందన్న ఆరోపణలకు ఎటువంటి ఆధారాలు లేవు - FACTLY
Sai Krishna Muthyanolla
August 2, 2022
“కాంగ్రెస్ పార్టీ ఇస్లాం మతానికి చెందిన చిహ్నాన్ని తన ఎన్నికల చిహ్నంగా చేసుకుంది” అని చెప్తూ సోషల్ మీడియాలో ఒక పోస్టు బాగా ప్రచారంలో ఉంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: కాంగ్రెస్ పార్టీ ఇస్లాం మతానికి చెందిన గుర్తును తన ఎన్నికల గుర్తుగా చేసుకుంది.
ఫ్యాక్ట్ (నిజం): కాంగ్రెస్ పార్టీ ఎన్నికల గుర్తు మొదటి నుంచి హస్తం గుర్తు కాదు. 1951-69 వరకు ‘కాడిని మోస్తున్న ఎద్దుల జత’ గుర్తు తో పోటీ చేసింది.  1971-77 వరకు “ఆవు-దూడ”, 1980 నుంచి హస్తం (తెరిచిన అరచేయి) గుర్తుగా ఉంది. అయితే, కేరళ రాష్ట్రంలోని పాలక్కడ్ లో ఉన్న ఏమూర్ భగవతి (హేమాంబిక) విగ్రహం గురించి ఇందిరా గాంధీకి తన స్నేహితురాలు సౌందర కైలాసం చెప్పింది. ఈ ఆలయంలో విగ్రహమూర్తికి బదులుగా భక్తులని దీవిస్తున్నట్లు ఉన్న దేవత యొక్క చేతుల విగ్రహం ఉంటుంది. ఎన్నికల గుర్తు నిర్ణయించడానికి ఈ విషయం కూడా ప్రభావితం చేసింది అని అక్కడి వారి నమ్మకం. ఇక హస్తం గుర్తుతో ఎన్నికలు గెలిచాక, 1982లో ఇందిరా గాంధీ ఈ ఆలయాన్ని సందర్శించారు. కాబట్టి, పోస్టులో చేయబడ్డ క్లెయిమ్ తప్పు.
ముందుగా పోస్టులో ఉన్న హస్తం గుర్తు గురించి వెతకగా, దానిని పోలిన అనేక గుర్తులు దొరికాయి. వీటిని ‘పంజా ఆలం’ అంటారు.  ఢిల్లీ నేషనల్ మ్యూజియం ప్రకారం, ‘పంజా ఆలం’ ముహర్రం ఉదయం ఊరేగింపులో ఉపయోగించే ముఖ్యమైన మతపరమైన చిహ్నం. ఇటువంటి ఆలములు వివిధ ఆకారాలలో తయారు చేయబడతాయి. ‘పంజా’ లేదా ‘రక్షిత హస్తం’ ఆకారంలో ఉన్న ఆలం అత్యంత పవిత్రమైనదిగా పరిగణించబడుతుంది. పంజా ఆలo యొక్క ఐదు వేళ్లు చివరి ప్రవక్త హజ్రత్ మొహమ్మద్, హజ్రత్ ఫాతిమా, హజ్రత్ అలీ, హజ్రత్ హసన్ మరియు హజ్రత్ హుస్సేన్లను సూచిస్తాయి.
ప్రస్తుత కాంగ్రెస్ పార్టీ గుర్తు ఈ చిహ్నాన్ని పోలి ఉంటుంది. కానీ, పంజా ఆలం వల్ల కాంగ్రెస్ ఈ గుర్తు ఎంచుకున్నదని చెప్పడానికి ఎటువంటి ఆధారాలు లేవు.
అంతే కాదు, కాంగ్రెస్ పార్టీకి మొదటి నుంచి ఈ గుర్తు లేదు. భారత దేశానికి స్వాతంత్ర్యం వచ్చిన తర్వాత మొదటి సారి 1951-52 లో సార్వత్రిక ఎన్నికలు జరిగాయి. ఈ ఎన్నికలలో నెహ్రూ నాయకత్వంలో ఉన్న కాంగ్రెస్ పార్టీ  ‘కాడిని మోస్తున్న ఎద్దుల జత’ గుర్తుతో పోటీ చేసింది.
1969లో, కాంగ్రెస్ పార్టీలో అంతర్గత విభేదాల కారణంగా, మెజారిటీ కాంగ్రెస్ పార్టీ సభ్యుల మద్దతుతో ఇందిరాగాంధీ , కాంగ్రెస్(R) అనే కొత్త పార్టీని  స్థాపించాలని నిర్ణయించుకున్నారు. 1971-1977 కాలంలో ఇందిరా కాంగ్రెస్  లేదా కాంగ్రెస్(R) యొక్క చిహ్నం “ఆవు-దూడ”. లోక్‌సభలో పార్టీ 153 మంది సభ్యులలో 76 మంది మద్దతు కోల్పోయిన తర్వాత, 1980 ఎన్నికల కోసం కొత్త రాజకీయ సంస్థ కాంగ్రెస్(I) గా పరిణామం చెందింది, అప్పుడే ఇందిరా గాంధీ హస్తం (తెరిచిన అరచేతి) గుర్తును ఎంచుకుంది.
ఇదే విషయాన్ని, రషీద్ కిడ్వాయ్ అనే జర్నలిస్ట్ తన పుస్తకం ‘24 Akbar Road’  లో వెల్లడించారు.
కేరళ రాష్ట్రంలోని పాలక్కడ్ లో ఉన్న ఏమూర్ భగవతి (హేమాంబిక) ఆలయాన్ని ఇందిరా గాంధీ దర్శించుకున్నారు. ఈ ఆలయంలో విగ్రహమూర్తికి బదులుగా భక్తులని దీవిస్తున్నట్లు ఉన్న దేవత యొక్క చేతుల విగ్రహం ఉంటుంది.
కేరళ కౌముది అనే మలయాళ దినపత్రిక కథనం ప్రకారం, సుప్రీంకోర్టు మాజీ న్యాయమూర్తి జస్టిస్ పిఎస్ కైలాసం భార్య సౌందర కైలాసం నెహ్రూ కుటుంబంతో సన్నిహితంగా మెలిగేవారు. ఆమె ఏమూరు హేమాంబిక భగవతి ఆలయంలో చేతి విగ్రహం గురించి ఇందిరా గాంధీకి చెప్పారు. భారతదేశంలో చేతి విగ్రహం ఉన్న ఏకైక ఆలయం ఇది. దీని గురించి విన్న తర్వాత ఇందిరా గాంధీ చేతి చిహ్నాన్ని ఎన్నుకునేలా ప్రభావితం అయిందని నమ్ముతారు. ఆ రోజు ఆమోదించిన హస్తం గుర్తుతో ఇందిరా గాంధీ నాయకత్వంలో, కాంగ్రెస్ 1977 కంటే 200 సీట్లు అధికంగా గెలుచుకుంది. తరువాత, కె కరుణాకరన్ ముఖ్యమంత్రిగా ఉన్నప్పుడు, ఇందిరా గాంధీ ఏమూరు భగవతి ఆలయాన్ని సందర్శించారు.
చివరిగా, కాంగ్రెస్ పార్టీ ఇస్లాం మతానికి చెందిన గుర్తును తన ఎన్నికల గుర్తుగా చేసుకుందనటానికి  ఎటువంటి ఆధారాలు లేవు.

created: August 2, 2022


text:
2014లో ప్రధాని మోదీ ప్రయాణిస్తున్న విమానాన్ని ఉక్రెయిన్ కూల్చేయాలని చూసినట్టు చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
March 15, 2022
“2014 జూలై 17న ఉక్రెయిన్ ఒక మలేషియా ప్యాసింజర్ విమానాన్ని కూల్చేసింది. అందులోని 275 ప్రయాణీకులు దుర్మరణం పాలయ్యారు…మోడీ గారి విమానమనుకుని దాన్ని కూల్చేశారు…”, అని చెప్తూ ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: 2014లో ప్రధాని మోదీ ప్రయాణిస్తున్న విమానాన్ని కూల్చేయాలని చూసిన ఉక్రెయిన్.
ఫాక్ట్: ప్రధాని మోదీ ప్రయాణిస్తున్న విమానాన్ని ఉక్రెయిన్ కూల్చేయాలని చూసినట్టు ఎక్కడా ఎటువంటి ఆధారాలు లేవు. ప్రధాని విమానానికి ఎలాంటి ప్రమాదం లేదని, అవి ఊహాగానాలే అని అప్పటి పౌర విమానయాన శాఖ మంత్రి అశోక్ గజపతి రాజు 2014లోనే తెలిపారు. అంతేకాదు, రష్యాకి సంబంధించిన మిస్సైల్ ఉపయోగించి రష్యా ప్రభావం మరియు మద్దతు ఉన్న తూర్పు ఉక్రెయిన్ ప్రాంతంలో MH17 విమానాన్ని కూల్చేసినట్టు ‘డచ్ సేఫ్టీ బోర్డ్’ వారి విచారణలో తెలిసింది. కావున పోస్ట్‌లో చెప్పింది తప్పు.
పోస్ట్‌లోని విషయం గురించి ఇంటర్నెట్‌లో వెతకగా, ప్రధాని మోదీ ప్రయాణిస్తున్న విమానాన్ని ఉక్రెయిన్ కూల్చేయాలని చూసినట్టు ఎక్కడా ఎటువంటి ఆధారాలు దొరకలేదు. ప్రధాని విమానానికి ఎలాంటి ప్రమాదం లేదని, అవి ఊహాగానాలే అని అప్పటి పౌర విమానయాన శాఖ మంత్రి అశోక్ గజపతి రాజు 2014లోనే తెలిపినట్టు ఇక్కడ చదవచ్చు. మలేషియా విమానం (MH17) ఘటనపై అశోక్ గజపతి రాజు చేసిన ఇతర వ్యాఖ్యలను ఇక్కడ మరియు ఇక్కడ చూడవచ్చు. ఆ ఘటనకి సంబంధించిన మరిన్ని వివరాలు ఇక్కడ, ఇక్కడ, మరియు ఇక్కడ చదవచ్చు.
అంతేకాదు, రష్యాకి సంబంధించిన మిస్సైల్ ఉపయోగించి రష్యా ప్రభావం మరియు మద్దతు ఉన్న తూర్పు ఉక్రెయిన్ ప్రాంతంలో MH17 విమానాన్ని కూల్చేసినట్టు ‘డచ్ సేఫ్టీ బోర్డ్’ వారి విచారణలో తెలిసింది. తాజాగా నెదర్లాండ్స్ మరియు ఆస్ట్రేలియా అంతర్జాతీయ పౌర విమానయాన సంస్థ కు (ఐసీఏఓ) రష్యాపై ఫిర్యాదు చేసాయి. అయితే, రష్యా మాత్రం ఆ ఆరోపణలను ఖండించింది.
అంతేకాదు, పోస్ట్‌లో చెప్పినట్టు నలుగురు అరెస్ట్ అవలేదు. వారిని కేవలం MH17 కేసులో నిందితులుగా గుర్తించారు. ఈ కేసుపై ‘బీబీసీ’ వారితో ఇగోర్ గిర్కిన్ చేసిన వ్యాఖ్యలు ఇక్కడ వినవచ్చు.
చివరగా, 2014లో ప్రధాని మోదీ ప్రయాణిస్తున్న విమానాన్ని ఉక్రెయిన్ కూల్చేయాలని చూసినట్టు చెప్పడానికి ఎటువంటి ఆధారాలు లేవు.


text:
ఖర్గే ఆస్తి వివరాలను ప్రధానమంత్రి మోదీ పార్లమెంటులో ప్రస్తావించారని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
December 21, 2022
ప్రస్తుతం పార్లమెంటు శీతాకాల సమావేశాలు జరుగుతున్న నేపథ్యంలో, మాలాంటి  దళిత కుటుంబానికి కనీసం ఒక సెంటు భూమి ఇవ్వాలని కాంగ్రెస్ జాతీయ అధ్యక్షుడు మల్లికార్జున ఖర్గే ప్రధాని మోదీని అడిగారని, దీనికి సమాధానంగా దేశంలో ఖర్గేకు ఉన్న వందల కోట్ల ఆస్తుల వివరాలను మోదీ బయట పెట్టడాని చెప్తూ ఒక పోస్టు సోషల్ మీడియాలో ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం. ఇదే పోస్టుని ఇక్కడ మరియు ఇక్కడ కూడా చూడవచ్చు.
క్లెయిమ్: మల్లికార్జున ఖర్గేకు చెందిన వందల కోట్ల ఆక్రమ ఆస్తి వివరాలను ప్రధానమంత్రి మోదీ పార్లమెంటులో బయట పెట్టాడు.
ఫాక్ట్: కనీసం 2017 నుంచి వైరల్ అవుతున్న ఈ పోస్టులో ఉన్న వివరాల ఆధారంగా లోక్ సభ అధికారిక వెబ్‌సైటులో వెతకగా అసలు ఖర్గే ప్రధానిని ఇటువంటి ప్రశ్న అడగలేదని, మరియు మోదీ ఖర్గే ఆస్తుల వివరాల గురించి చర్చించలేదు అని రుజువైంది. కావున పోస్టులో చేసిన క్లెయిమ్ తప్పు.
ముందుగా ఇదే పోస్టు సోషల్ మీడియాలో కనీసం 2017 నుంచి ప్రచారంలో ఉంది అని గుర్తించాం. 2014-19 మధ్యలో లోకసభలో మల్లికార్జున ఖర్గే నరేంద్ర మోదీకి ఇటువంటి ప్రశ్న వేశారా అని లోకసభ అధికారిక వెబ్‌సైటులో వెతకగా, ఎటువంటి రికార్డులు లభించలేదు. కాగా, 2020 రాజ్య సభ ఎన్నికల అఫిడవిట్ లో తన కుటుంబం ఆస్తి ₹20.12 కోట్లు, మరియు అప్పులు ₹23.75 లక్షలు అని ఖర్గే పేర్కొన్నారు.
ఇక వేరే ఏదైనా సందర్భంలో మోదీ ఈ వివరాలు చెప్పారా అని ఇదే వెబ్‌సైటులో సంబంధిత పదాలతో వెతకగా, వచ్చిన ఫలితాలలో ఎక్కడా కూడా మోదీ ఖర్గే ఆస్తుల వివరాల గురించి మాట్లాడినట్లు రికార్డులు లేవు.
అయితే, 2018లో కర్ణాటక అసెంబ్లీ ఎన్నికల సందర్భంగా మోదీ గుల్బర్గాలో ఒక సభలో మాట్లాడుతూ ఖర్గే కుటుంబ ఆస్తి ఎంతో చెప్పగలరా అని జనాలని ఉద్దేశించి అన్నారు. అయితే ఇక్కడ కూడా ఆస్తి వివరాల గురించి ఏమి చెప్పలేదు. మరియు ఖర్గే అక్రమంగా ₹50,000 కోట్ల ఆస్తి అక్రమంగా సంపాదించాడు అని 2014 రత్నాకర్ అనే వ్యక్తి లోకాయుక్తలో కంప్లయింట్ ఇవ్వగా, ఈ ఆరోపణల నిజ నిజాలు ఇప్పటికీ తేలలేదు. ఇదివరకే దీనికి సంబంధించి FACTLY రాసిన ఫాక్ట్ చెక్ ఆర్టికల్‌ను ఇక్కడ చూడవచ్చు. 2020 రాజ్య సభ ఎన్నికల అఫిడవిట్ లో తన కుటుంబం ఆస్తి ₹20.12 కోట్లు, మరియు అప్పులు ₹23.75 లక్షలు అని ఖర్గే పేర్కొన్నారు. మరిన్ని వివరాలను ఇక్కడ చూడవచ్చు.
చివరిగా, మల్లికార్జున ఖర్గే ఆస్తి వివరాలను ప్రధానమంత్రి మోదీ పార్లమెంటులో ప్రస్తావించారు అని చెప్పడానికి ఎటువంటి ఆధారాలు లేవు.

created: December 21, 2022


text:
ఈ కవితను రాసింది రవీంద్రనాథ్ ఠాగూర్ అని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
November 12, 2021
“ఇది రవీంద్రనాథ్ ఠాగూర్ రాసిన అద్బుతమైన కవిత” అంటూ ఒక కవితను పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: రవీంద్రనాథ్ ఠాగూర్ రాసిన అద్బుతమైన కవిత.
ఫాక్ట్: ఈ కవితను రాసింది రవీంద్రనాథ్ ఠాగూర్ అని చెప్పడానికి ఎటువంటి కచ్చితమైన ఆధారాలు లేవు. ఈ కవితను మలేషియాకు చెందిన షరినా సాద్ అనబడే కవయిత్రి రాసినట్టు హలో పోయెట్రీ వెబ్సైటు ద్వారా తెలుస్తుంది. కానీ, వివిధ ఫోరమ్స్ మరియు సోషల్ మీడియాలో ఈ కవిత రాసింది సింగపూర్ కవియిత్రి లీ ట్జు ఫింగ్ అని కొందరు, నైజీరియన్ గోస్పెల్ సింగర్ సాంసొంగ్ షేర్ చేసారని కొందరు అంటున్నారు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, ఈ కవితను రవీంద్రనాథ్ ఠాగూర్ రాసినట్టు ఎటువంటి కచ్చితమైన ఆధారాలు దొరకలేదు. పోస్టులోని కవితను ఇంగ్లీష్‌లో అనువదించి గూగుల్లో వెతకగా, అదే కవిత హలో పోయెట్రీ వెబ్సైటులో లభించింది. ఈ కవితను జులై 2013న మలేషియాకు చెందిన షరినా సాద్ అనబడే కవయిత్రి రాసినట్టు తెలుస్తుంది.
కానీ, వివిధ ఫోరమ్స్ మరియు సోషల్ మీడియాలో ఈ కవిత రాసింది సింగపూర్ కవియిత్రి లీ ట్జు ఫింగ్ అని కొందరు, నైజీరియన్ గోస్పెల్ సింగర్ సాంసొంగ్ షేర్ చేసారని కొందరు అంటున్నారు.
రవీంద్రనాథ్ ఠాగూర్, ఈ కవితలో చెప్పిన విషయం లాగే ఒక కోట్ చెప్పినట్టు ఈ వెబ్ సైట్ ద్వారా చూడొచ్చు.
చివరగా, ఈ కవితను రాసింది రవీంద్రనాథ్ ఠాగూర్ అని చెప్పడానికి ఎటువంటి ఆధారాలు లేవు.

created: November 12, 2021


text:
తెలంగాణ కాంగ్రెస్ నాయకుడు ఆహుబ్ ఖాన్ అనే వ్యక్తి తన సొంత కూతురిని హైదరాబాద్‌లో పెళ్ళి చేసుకున్నాడని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
June 9, 2022
తెలంగాణ కాంగ్రెస్ నాయకుడు ఆహుబ్ ఖాన్ అనే వ్యక్తి తన సొంత కూతురిని హైదరాబాద్‌లో పెళ్ళి చేసుకున్నాడని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: తన సొంత కూతురిని హైదరాబాద్‌లో పెళ్ళి చేసుకున్న తెలంగాణ కాంగ్రెస్ లీడర్ ఆహుబ్ ఖాన్.
ఫాక్ట్: ‘తన సొంత కూతురిని హైదరాబాద్‌లో పెళ్ళి చేసుకున్న తెలంగాణ కాంగ్రెస్ నాయకుడు ఆహుబ్ ఖాన్’ అనే వార్తలో వాస్తవం లేదు. వైరల్ పోస్టుతో పాటు షేర్ చేస్తున్న  న్యూస్ క్లిప్పింగ్ ఒక పాత, సంబంధం లేని వార్తకు సంబంధించింది. ఆ వార్తని టైమ్స్ ఆఫ్ ఇండియా 2007లోనే ప్రచురించింది. దీని ప్రకారం, పశ్చిమ బెంగాల్లో  జల్పైగురిలో అఫాజుద్దిన్ అలీ అనబడే వ్యక్తి తన కూతురిని పెళ్ళి చేసుకొని, ఆమెను గర్భవతి చేసాడు. ఈ సంఘటన పాతది, మరియు పశ్చిమ బెంగాల్ రాష్ట్రంలో జరిగింది, హైదరాబాద్‌లో కాదు. కావున, పోస్ట్ ద్వారా చెప్పేది తప్పు.
వైరల్ పోస్టుతో పాటు ఒక న్యూస్ పేపర్ క్లిప్పింగ్ పెట్టి సోషల్ మీడియాలో షేర్ చేస్తున్నారు. ఆ న్యూస్ ఆర్టికల్ చదివితే, అందులో ఎక్కడా కూడా తెలంగాణ కాంగ్రెస్ నాయకుడు అని గానీ, ఆహుబ్ ఖాన్ అని గానీ లేదు. కీ-వర్డ్స్ ఉపయోగించి ఆన్‌లైన్‌లో వెతకగా, ఆ ఆర్టికల్ టైమ్స్ ఆఫ్ ఇండియా 2007లోనే ప్రచురించినట్టు చూడొచ్చు. పశ్చిమ బెంగాల్లో జల్పైగురిలో అఫాజుద్దిన్ అలీ అనబడే వ్యక్తి తన కూతురిని పెళ్ళి చేసుకొని ఆమెను గర్భవతి చేసాడు. అతను పెళ్ళి చేసుకున్నపుడు తన భార్య ప్రథమ సాక్షి అని రిపోర్ట్ కూడా చేసారు. ఈ సంఘటన పాతది, మరియు పశ్చిమ బెంగాల్ రాష్ట్రంలో జరిగింది, హైదరాబాద్‌లో కాదు.
తెలంగాణ కాంగ్రెస్ నాయకుడు ఆహుబ్ ఖాన్ అని ఆన్‌లైన్‌లో వెతకగా, అటువంటి వ్యక్తి ఒకరు ఉన్నట్టు మాకు ఎటువంటి సమాచారం లభించలేదు. 2020 సంవత్సరంలో మాత్రం, సోషల్ మీడియాలో తారున్నం ఖాన్ అనే మహిళ తన నాన్న ఆయుబ్ ఖాన్ ను పెళ్ళి చేసుకుంటున్నానని వేళాకోళంగా షేర్ చేసినప్పుడు అది నిజమే అనుకొని కొంత మంది షేర్ చేసారు.
ఆ క్లెయిమ్ తప్పని అప్పట్లో లాజికల్ ఇండియన్ ఒక ఫాక్ట్-చెక్ ఆర్టికల్ రాసింది. ఆయుబ్ ఖాన్ అబ్బాయితో వారు మాట్లాడినప్పుడు వైరల్ క్లెయిమ్ నిజం కాదని తేల్చి చెప్పాడు. అసలు వాళ్ళ నాన్న కొద్ది సంవత్సరాలుగా జైలులో ఉన్నాడని; మరియు అతనికి అందరూ కొడుకులే అని చెప్పాడు. ఆయుబ్ ఖాన్ అనే వ్యక్తి ఒక రౌడీ షీటర్, 2018లో కాంగ్రెస్ టికెట్ మీద బహదూర్‌పురా నుండి పోటీ చేస్తా అని చెప్పాడు, కానీ చేయలేదు.
చివరగా, తెలంగాణ కాంగ్రెస్ నాయకుడు ఆహుబ్ ఖాన్ అనే వ్యక్తి తన సొంత కూతురిని హైదరాబాద్‌లో పెళ్ళి చేసుకున్నాడని చెప్పడానికి ఎటువంటి ఆధారాలు లేవు.


text:
LPG సిలిండర్లకు expiry తేదీ ఉండదు, టెస్ట్ గడువు తేదీ మాత్రమే ఉంటుందని IOCL స్పష్టం చేసింది - FACTLY
Sai Krishna Muthyanolla
October 11, 2019
LPG గ్యాస్ సిలిండర్లను expiry  తేదీ తర్వాత ఉపయోగిస్తే ప్రమాదాలు జరుగుతాయి అని, సిలిండర్లపై  ఉన్న ఆల్ఫా-న్యూమెరిక్ కోడ్ ఎక్స్పైరీ తేదిని సూచిస్తుందని క్లెయిమ్ చేస్తూ ఒక వీడియో షేర్ అవుతుంది. ఆ క్లెయిమ్ లో ఎంత వాస్తవం ఉందో విశ్లేషిద్దాం.
LPG గ్యాస్ సిలిండర్ యొక్క expiry తేదీని సిలిండర్ పైన ప్రింట్ చేసిన కోడ్ ద్వారా తెలుసుకోవచ్చు.
ఫాక్ట్ (నిజం): LPG గ్యాస్ సిలిండర్లకి expiry తేదీ ఉండదని, సిలిండర్ల పైన ప్రింట్ చేసిన కోడ్ సిలిండర్ల టెస్టు గడువును తెలియ చేస్తుందని IOCL తాను ఇచ్చిన స్టేట్మెంట్ లో స్పష్టం చేసింది. కావున, వీడియోలో చేసిన క్లెయిమ్ తప్పు దారి పట్టిస్తుంది.
LPG గ్యాస్ సిలిండర్ల expiry తేదీ గురించి గూగుల్ లో వెతకగా IOCL (ఇండియన్ ఆయిల్ కార్పొరేషన్ లిమిటెడ్) వారు ఈ ఇష్యూ గురించి  ఇచ్చిన స్టేట్మెంట్ కనిపించింది. ఆ స్టేట్మెంట్ ప్రకారం LPG గ్యాస్ సిలిండర్లకు expiry తేదీ  ఉండదు అని కేవలం టెస్టు  గడువు మాత్రమే ఉంటుందని తెలుస్తుంది.  అంతేకాక, సిలిండర్ల పై రాసి ఉన్న కోడ్ లను ఉదాహరణల ద్వారా వివరించింది. ‘A2017’ అని ఉంటే సిలిండర్ల టెస్ట్ గడువు మొదటి క్వార్టర్ లో  (జనవరి – మార్చ్ మధ్య) ఉంటుందని, ‘B2017’ అని ఉంటె సిలిండర్ల టెస్ట్ గడువు రెండవ  క్వార్టర్ లో  (ఏప్రిల్ – జూన్  మధ్య) ఉంటుంది. అలాగే, C మూడవ క్వార్టర్ ని  (జులై – సెప్టెంబర్), D నాల్గవ క్వార్టర్ ని (అక్టోబర్- డిసెంబర్) సూచిస్తుంది.
ఒక ఆయిల్ కంపెనీకి సంబందించిన వ్యక్తి ‘The Hindu‘ న్యూస్ పేపర్ తో మాట్లాడుతూ ఎవరైనా కస్టమర్ కి టెస్ట్ కి గడువు ఉన్న సిలిండర్ వస్తే వాళ్ళు ఆ సిలిండర్ ని డెలివరీ బాయ్ తో వెనక్కి పంపించి వేరే సిలిండర్ని తీసుకోవచ్చు, ఎందుకంటే ఆ సిలిండర్ కి జరగాల్సిన టెస్ట్ జరగలేదు. కానీ, ఇలాంటి పరిస్థితి చాలా అరుదు అని తెలిపాడు. IOCL తన స్టేట్మెంట్ లో LPG సిలిండర్లు టెస్ట్ తేదీ గడువు ముగియడం వలన కానీ, టెస్ట్ గడువు తేదికి దగ్గరగా ఉండడం వళ్ళ కానీ ఎలాంటి ప్రమాదాలు రిపోర్ట్ కాలేదు అని  పేర్కొంది.
చివరగా, LPG గ్యాస్ సిలిండర్లకి ఎక్స్పైరీ తేదీ ఉండదు, టెస్ట్ గడువు మాత్రమే ఉంటుంది అని IOCL తన స్టేట్మెంట్ లో స్పష్టం చేసింది.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 11, 2019